Portal Mandarin: BERJASA beri tempoh dua minggu kepada SPRM

Oleh Ainul Illia Meor Suzurudin

PUTRAJAYA, 3 Safar 1442H, Isnin – Angkatan Pemuda Pemudi BERJASA (ANGKASA), hari ini menyerahkan memorandum bantahan serta petisyen bagi mendesak Suruhanjaya Pencegahan Rasuah Malaysia (SPRM) menutup portal bahasa Mandarin – yang didakwa seperti menghina identiti nasional.

Ketua Biro Keusahawanan ANGKASA, Hazry Saimin berkata, memorandum yang diserahkan kepada pegawai SPRM yang kemudiannya akan disampaikan kepada Ketua Pesuruhjaya SPRM, Datuk Seri Azam Baki diterima baik sebentar tadi.

Beliau berkata, pihaknya memberi masa dua minggu kepada SPRM untuk menyemak kembali tindakan mereka – dengan mengambil langkah yang lebih baik selepas ini.

“Jika dalam tempoh tersebut, mereka gagal untuk bertindak, kita sekali lagi akan menghantar memorandum,” tegasnya dalam sidang media, di sini, hari ini.

Mengulas lanjut, beliau berkata, bantahan ini bukan untuk kepentingan peribadi tetapi demi kesejahteraan generasi akan datang.

“Portal Mandarin sebegini akan mengganggu hubungan keharmonian bangsa, bukan sahaja ketika ini tetapi juga masa akan datang.

“Bahasa selain bahasa kebangsaan sepatutnya tidak diberikan layanan, supaya budaya tidak memahami bahasa kebangsaan di kalangan rakyat Malaysia berjaya dihapuskan,” katanya.

Sementara itu, EXCO ANGKASA, Hanafi Muidnudin berkata, tujuan utama bantahan ini adalah mahu meneruskan agenda perjuangan identiti nasional.

“Mereka (bangsa Cina) sepatutnya faham bahasa kebangsaan. Kerana mereka adalah warganegara Malaysia, sepatutnya bukan orang Melayu sahaja yang faham bahasa Melayu, tetapi seluruh rakyat negara ini.

“Sebagaimana rakyat negara lain boleh faham bahasa identiti mereka. Jadi kenapa perlu ada portal khas untuk bangsa ini?,” soalnya mempertikaikan tindakan SPRM mewujudkan portal bahasa Mandarin,” katanya.


‘Potonglah wajah saya asalkan hiburan Islam disampai pada rakyat’

BANGI, 11 Safar 1445H, Isnin – Bekas Menteri di Jabatan Perdana Menteri (Hal Ehwal Agama), Datuk Idris Ahmad terkejut kerana ulang siar rancangan Hijrah Laguku yang memaparkan penampilannya dilihat sebagai suatu ‘kecuaian dan amalan sambil lewa’ oleh pihak TV AlHijrah.

Beliau dalam kenyataan memberitahu, mendapat perkhabaran siaran ulangan rakaman rancangan berkenaan telah mendapat amaran oleh pihak tertentu.

“Rancangan ini sangat baik untuk menonjolkan bakat dan minat seni yang berteraskan Islam ketika anak muda mencari jalan untuk berhibur yang diredhai Allah.

“Dan saya sangat berharap ianya dapat dilaksanakan setiap tahun,” katanya.

Idris yang juga Ahli Parlimen Bagan Serai berkata, jika program seumpama itu ditafsir sebagai politik, beliau sedia untuk mana-mana bahagian yang memaparkan wajahnya dipotong asalkan hiburan Islam dapat diterap kepada rakyat Malaysia.

“Usah dimangsakan bakat seniman Islam yang perlu sepatutnya diketengahkan.

“Janganlah hanya isu politik sempit, kita abaikan bakat-bakat yang sepatutnya menjadi panduan untuk seluruh rakyat Malaysia dan umat Islam amalkan. Kasihanilah insan seni yang berjuang untuk tegakkan industri hiburan Islam dalam negara kita,” katanya.

Terdahulu, Unit Komunikasi Korporat TV AlHijrah memaklumkan akan melaksanakan tindakan siasatan dan penambahbaikan proses dalaman susulan tayangan ulangsiar final rancangan Hijrahku Laguku.

Idris menjadi tetamu kehormat yang naik pentas memberi hadiah kepada pemenang dalam rancangan hiburan berkenaan.

Susulan itu, Menteri di Jabatan Perdana Menteri (Hal Ehwal Agama), Datuk Dr. Na’im Mokhtar memberi komen di Twitter miliknya, dan meminta pihak TV AlHijrah mengambil tindakan serta-merta.

“Kecuaian dan kerja secara sambil lewa tanpa amalan ketelitian tidak dapat diterima didalam bidang penyiaran. Justeru pihak @TVAlhijrah wajib mengambil tanggungjawab dan tindakan serta merta,” katanya.


Perak tidak teragak tutup bazar Ramadan jika SOP tak dipatuhi

IPOH, 3 Ramadan 1442H, Khamis – Kerajaaan Negeri Perak tidak akan teragak-agak untuk menutup operasi Bazar Ramadan di negeri ini sekiranya ketidakpatuhan terhadap prosedur operasi standard (SOP) masih berlaku sehingga mencetuskan kluster baharu COVID-19.

Pengerusi Jawatankuasa Perumahan, Kerajaan Tempatan dan Pelancongan Negeri Perak Datuk Nolee Ashilin Mohammed Radzi berkata sejak Selasa lepas, pihaknya menerima beberapa aduan daripada pelbagai pihak mengenai situasi tidak terkawal di Bazar Ramadan termasuk tiada penjarakan fizikal dan pengunjung membawa anak kecil.

“Sekiranya keadaan ini masih tidak terkawal dan kita mendapat banyak lagi aduan mengenai ketidakpatuhan SOP, kita akan pertimbangkan (menutup operasi bazar Ramadan). Kita mahu meminimumkan aduan tersebut kerana tidak mahu angka kes COVID-19 di Perak meningkat disebabkan kluster Bazar Ramadan.

Kita juga mempunyai beberapa agensi seperti pihak berkuasa tempatan (PBT) dan polis yang mempunyai kuasa untuk mengeluarkan kompaun kepada mana-mana pihak yang tidak mematuhi SOP yang telah ditetapkan kerajaan,” katanya kepada pemberita selepas merasmikan Perpustakaan Komuniti Projek Perumahan Rakyat (PPR) Pangsapuri Seri Kepayang di sini hari ini.

Mengulas lanjut, Nolee Ashilin berkata pihak penguat kuasa PBT dan polis memainkan peranan untuk memberi amaran awal terlebih dahulu sebelum kompaun dikenakan terhadap mereka yang masih berdegil.

Isnin lepas, Nolee Ashilin berkata Perak belum bercadang membatalkan Bazar Ramadan walaupun beberapa negeri sudah berbuat demikian bagi membendung penularan COVID-19 kerana kes jangkitan wabak itu di negeri ini dianggap masih terkawal.

Mengulas mengenai perpustakaan komuniti berkenaan, Nolee Ashilin berkata projek bernilai RM61,000 itu yang siap sepenuhnya Disember lepas merupakan perpustakaan mini pertama PPR di Perak dan ia akan diperluaskan di PPR lain di negeri ini. – Bernama


Wanita UMNO kutuk sekerasnya filem Mentega Terbang

BANGI, 13 Syaaban 1444H, Isnin – Tindakan tegas wajar dikenakan terhadap semua pihak yang terbabit dalam pembikinan filem Mentega Terbang, yang didakwa menghina agama Islam.

Sehubungan itu, Ketua Wanita UMNO, Datuk Seri Dr Noraini Ahmad menggesa jawatankuasa khas diwujudkan untuk memperhalusi dan menambahbaik garis panduan sedia ada.

Beliau berkata, langkah itu termasuk menguatkuasakan undang-undang di negara ini bagi mengelakkan kejadian sama tidak berulang kembali.

“Walaupun menggalakkan industri kreatif di negara ini tetapi perlu ada mekanisme yang jelas sebelum mana-mana filem ditayangkan bagi mengekalkan keharmonian dan perpaduan rakyat di negara ini.

“Wanita UMNO mengutuk sekeras-kerasnya penerbitan filem kontroversi Mentega Terbang yang jelas bukan saja mempunyai unsur-unsur yang tidak wajar tetapi lebih dahsyat menghina dan memperlekehkan kesucian agama Islam,” katanya.

Mengulas lanjut, Noraini berkata, penyebaran filem itu boleh memberi kesan besar kepada masyarakat, terutama memesongkan akidah dan mengelirukan umat Islam khususnya anak muda.

Pada masa sama, beliau menyifatkan tayangan filem itu seolah-olah cubaan mempromosikan budaya ‘tak apa’ dalam masyarakat di negara ini.

Terdahulu, Perbadanan Kemajuan Filem Nasional Malaysia (FINAS) menegaskan tidak akan berkompromi sekiranya terdapat pelanggaran terhadap filem berkenaan.

Finas juga kini sedang melakukan siasatan penuh terhadap penerbitan filem terbabit.

Filem Mentega terbang mula ditayangkan di aplikasi penstriman dalam talian pada 19 Januari dan ditarik semula pada 27 Februari lepas.


Kadar biasiswa pelajar tajaan JPA sedang dikaji

PUTRAJAYA, 2 Safar 1444H, Selasa – Kadar biasiswa pelajar tajaan Jabatan Perkhidmatan Awam (JPA) di luar negara sedang dikaji bagi tujuan penyelarasan, kata Ketua Pengarah Perkhidmatan Awam Datuk Seri Mohd Shafiq Abdullah.

Buat masa ini, katanya JPA sedang berbincang dengan Majlis Amanah Rakyat (MARA) bagi menyelaraskan kadar biasiswa dan keputusannya akan diumumkan dalam masa terdekat.

“Ini kita tengah kaji, biasiswa JPA kita akan selaraskan kadar pemberian biasiswa di United Kingdom dan kita sedang bincang dengan MARA.

“Ada juga pelajar tajaan MARA, jadi kita akan selaraskan dan umumkan dalam sedikit masa lagi,” katanya kepada pemberita selepas menghadiri Majlis Amanat Perdana Perkhidmatan Awam Ke-18 (MAPPA XVIII) di sini hari ini.

Semalam, Pengerusi Pasukan Khas Jihad Tangani Inflasi Tan Sri Annuar Musa berkata berkata Jemaah Menteri bersetuju meluluskan semakan semula kadar biasisiwa di bawah Kementerian Pembangunan Luar Bandar khususnya MARA untuk semua pelajar di dalam dan luar negara.

Annuar berkata kerajaan turut mengambil maklum mengenai biasiswa lain berkaitan kerajaan termasuk JPA, bagi memastikan kadar biasiswa dinaikkan selaras dengan kenaikan kadar inflasi. – Bernama


91,782 peneroka tandatangan perjanjian pelarasan pinjaman: Felda

KUALA LUMPUR, 11 Muharram 1443H, Jumaat – Sebanyak 91,782 iaitu hampir 82 peratus peneroka Lembaga Kemajuan Tanah Persekutuan (Felda) telah menandatangani perjanjian pelarasan pinjaman sehingga Rabu lepas sejak inisiatif itu diumumkan pada Julai.

Felda dalam kenyataannya hari ini berkata perkembangan itu menunjukkan penerimaan yang cukup baik daripada peneroka dan menjangkakan ia akan terus meningkat selepas beberapa insentif tambahan diumumkan, selain tempoh penerimaan tawaran turut dilanjutkan sehingga akhir bulan ini.

Menurut kenyataan itu, surat tawaran bagi insentif kos tanam semula turut akan dikeluarkan kepada peneroka yang layak dalam masa terdekat.

“Peneroka dalam kategori ini adalah mereka yang tidak mempunyai pinjaman atau mempunyai hutang kurang RM5,000 dan Felda akan menanggung kos tanam semula (mereka) selepas ditolak caruman tanam semula oleh peneroka, tertakluk pada jumlah maksimum RM43,200 (bagi keluasan ladang 10 ekar atau 4.04 hektar).

“Peneroka yang tidak bersama Felda juga ditawarkan 50 peratus daripada jumlah insentif ini iaitu sebanyak RM21,600,” menurut kenyataan itu.

Menurut Felda pelarasan pinjaman itu adalah jalan terbaik kepada peneroka kerana jumlah bayaran pinjaman kebun yang ditawarkan jauh lebih rendah dan mampu dibayar.

Pelarasan pinjaman tersebut juga adalah bagi mengukuhkan konsep kebersamaan antara peneroka dan Felda, justeru, syarat penerimaan yang ditetapkan adalah peneroka harus menyerahkan pengurusan kebun kepada Felda dan menghantar hasil melalui Felda.

“Felda menjamin jumlah pinjaman peneroka adalah jumlah yang telah diaudit secara profesional, merangkumi semua pinjaman lama yang tidak pernah dimuktamadkan dan tidak sepatutnya menimbulkan sebarang keraguan.

“Bagaimanapun, sekiranya terdapat sebarang isu dan maklumat tambahan, peneroka masih boleh merujuk kepada pengurusan rancangan masing-masing untuk semakan semula,” menurut kenyataan itu.

Menurut Felda bagi meningkatkan kecekapan operasi dan produktiviti ladang, inisiatif pelarasan tersebut akan disokong dengan usaha intensif lain termasuk menerusi amalan pertanian pintar seperti sistem ‘Smart Plantation Management Solution’.

Sistem itu yang mula dilaksanakan di ladang-ladang Felda dijangka dapat menjimatkan kos baja sehingga RM43 juta setahun, sekali gus membolehkan peneroka meningkatkan pendapatan dan melunaskan semua pinjaman sehingga pusingan tanam semula berikutnya. – Bernama


Indonesia longgar sekatan jika trend kes turun

JAKARTA, 11 Zulhijjah 1442H, Rabu – Indonesia akan melonggarkan sekatan pergerakan secara berperingkat mulai 26 Julai, jika trend kes jangkitan COVID-19 menurun, kata Presiden Joko Widodo.

Negara itu telah menguatkuasakan sekatan akibat COVID-19 pada 3 Julai lalu ke atas Pulau Jawa dan Bali, meliputi larangan pergerakan dan penutupan pusat membeli-belah.

Sekatan perjalanan turut dihadkan mengikut sektor tertentu, dan hanya membenarkan pekerja di sektor kritikal seperti tenaga serta kesihatan sahaja beroperasi.

Susulan langkah itu, kadar beban penggunaan katil hospital dan pusat kuarantin COVID-19 dilaporkan menurun.

“Kita selalu memantau dan memahami keadaan di lapangan serta mendengar suara-suara masyarakat yang terkesan PPKM (penguatkuasaan sekatan aktiviti awam di peringkat masyarakat).

“Jika trend kes terus menurun, maka pada 26 Julai kerajaan akan menarik balik sekatan itu secara berperingkat,” kata Jokowi berucap di televisyen semalam.

Beliau berkata, pasar keperluan harian akan dibenarkan beroperasi sehingga jam 8 malam dengan kapasiti 50 peratus dan protokol kesihatan yang ketat, sementara pasar tradisional lain boleh dibuka sehingga jam 3 petang.

Jokowi berkata, peniaga jalanan, kedai runcit, kedai telefon bimbit, kedai gunting rambut, dobi, bengkel dan penjaja kecil turut dibenarkan beroperasi sehingga jam 9 malam di bawah protokol kesihatan yang ketat.

Katanya, kerajaan akan terus memberikan bantuan sosial seperti wang tunai, makanan asas dan kuota internet kepada pelajar.

Kes COVID-19 di Indonesia ketika ini antara yang tertinggi di dunia.  Dilaporkan, sebanyak 50,000 kes harian dalam tempoh seminggu terakhir. –  Agensi


Vaksinasi cara terbaik capai imuniti kelompok

BANGI, 4 Jamadilakhir 1442H, Ahad – Cara terbaik untuk mencapai imuniti kelompok adalah melalui vaksinasi.

Imuniti kelompok adalah suatu keadaan di mana sebuah jangkitan tidak dapat memasuki atau menyebar dalam kalangan satu kelompok masyarakat, apabila sebahagian besar anggota masyarakat diimunisasi dan terlindung daripada jangkitan.

Pensyarah di Kulliyyah Pergigian Universiti Islam Antarabangsa Malaysia (UIAM) Kuantan, Prof Madya Dr Muhd Firdaus Che Musa dan Dr Ahmad Badruddin Ghazali berkata, apabila peratusan penduduk diimunisasi mencapai kadar ditetapkan untuk sesuatu penyakit, ia menyebabkan penyakit berjangkit sukar merebak.

Justeru, penganjuran diskusi berkaitan kesedaran, keselamatan dan status halal produk vaksin yang bakal diterima komuniti perlu diperluas demi meningkatkan kadar penerimaan rakyat terhadap vaksin.

Perkara itu penting demi mencapai imuniti kelompok, seterusnya menjamin kesejahteraan rakyat daripada terus dicengkam COVID-19.

“Berdasarkan laporan Pertubuhan Kesihatan Dunia (WHO) pada Disember lalu, kadar sesuai untuk imuniti kelompok bagi COVID-19 masih belum diketahui dan memerlukan kajian lanjut.

“Disebabkan kadar jangkitan sesebuah negara di bawah 10 peratus daripada jumlah rakyatnya, pakar meletakkan kadar antara 60 hingga 80 peratus mencukupi buat masa ini untuk mengekang penularan virus ini.

“Kementerian Kesihatan (KKM) pula menyasarkan program vaksinisasi meliputi 70 hingga 80 peratus populasi negara ini,” kata mereka menulis di Berita Harian, hari ini.

Imuniti kelompok adalah penting untuk memberi perlindungan kepada mereka yang mempunyai risiko tinggi terhadap penyakit berjangkit, tetapi tidak sesuai diberi imunisasi melalui vaksin.

Jelas mereka, golongan seperti bayi pramatang, warga emas dan lain-lain pesakit kronik bakal terlindung daripada wabak, meskipun mereka tidak divaksin.

“Bagaimanapun, pencegahan kesihatan awam diamalkan berteraskan prosedur operasi standard (SOP) harus diteruskan seperti biasa walaupun sudah mendapat vaksin. Ini kerana proses mendapat imuniti kelompok mengambil sedikit masa.

“Kegusaran terhadap keberkesanan vaksin dan penolakan vaksin oleh sesetengah masyarakat membolehkan virus terus kekal untuk tempoh lama. Oleh itu, amalan norma baharu harus diteruskan,” kata mereka.

Pada masa sama, suntikan vaksin adalah suatu keperluan dan mampu menyumbang kepada penyelesaian pandemik COVID-19.

Bagaimanapun, pencegahan kesihatan awam yang diamalkan kini harus diteruskan seperti biasa meskipun sudah mendapatkan vaksin.

Ia memandangkan proses vaksinasi dan kadar untuk mencapai imuniti kelompok mengambil masa.

“Diharapkan suntikan vaksin dan imuniti kelompok mampu menyumbang kepada kebaikan semua pihak serta memberi impak positif untuk melandaikan kembali lengkuk penularan jangkitan COVID-19, sekali gus mengurangkan kadar kematian di negara ini,” kata mereka.


33 peratus dunia Arab tidak punyai makanan mencukupi: Laporan PBB

ROME, 13 Jamadilawal 1443H, Sabtu – Dunia Arab menyaksikan peningkatan 91.1 peratus masalah kebuluran sejak 2000, menjejaskan 141 juta orang, menurut satu laporan baharu Pertubuhan Makanan dan Pertanian Pertubuhan Bangsa-Bangsa Bersatu (FAO), semalam.

Laporan Tinjauan Keseluruhan Keselamatan Makanan dan Nutrisi Wilayah Timur Dekat dan Afrika Utara 2021 berkata, peningkatan itu adalah hasil daripada krisis yang berlarutan, pergolakan sosial dan pendedahan kepada pelbagai kejutan serta tekanan seperti konflik, kemiskinan, ketidaksamaan, perubahan iklim, sumber asli yang terhad dan kesan ekonomi yang berkaitan dengan pandemik COVID-19, baru-baru ini.

“Konflik terus menjadi salah satu punca utama kebuluran di rantau ini, dengan kira-kira 53.4 juta orang menghadapi kebuluran di negara dan kawasan yang terjejas akibat konflik, yang lebih enam kali lebih tinggi daripada di negara bukan konflik,” kata Penolong Pengarah FAO, Abdulhakim Elwaer.

Somalia, Iraq dan Yaman yang dilanda perang didapati mempunyai masalah kekurangan zat makanan tertinggi antara 2018-2020.

Bagaimanapun, angka tidak dicatat untuk Libya, wilayah Palestin yang diduduki atau Syria.

Somalia, Libya dan Sudan didapati mempunyai kadar ketidakselamatan makanan yang paling tinggi, dengan laporan mendapati negara konflik mengalaminya hampir 2.5 kali ganda berbanding negara yang menikmati kestabilan.

“Negara-negara yang dilanda konflik di rantau ini menunjukkan prestasi yang lebih teruk pada penunjuk kekurangan zat makanan berbanding negara yang tidak berkonflik,” menurut laporan itu. – Agensi


Pakistan beri amaran kepada Taliban supaya berhenti melindungi rakyatnya yang lancar serangan

ISLAMABAD, 15 Ramadan 1443H, Ahad – Pakistan memberi amaran kepada Afghanistan untuk berhenti melindungi rakyatnya di Pakistan yang melancarkan serangan sehingga mengorbankan orang awam.

Amaran berkenaan dibuat susulan kejadian pesawat Pakistan melancarkan serangan bom di wilayah Khost dan Kunar di timur Afghanistan, mengorbankan orang awam.

Pakistan bagaimanapun enggan mengulas dakwaan Afghanistan sebaliknya menuduh Taliban tidak melakukan sebarang tindakan bagi menghentikan serangan tersebut.

“Pengganas menggunakan tanah untuk menjalankan aktiviti di dalam tanah milik Pakistan,” kata Kementerian Luar dalam kenyataan, hari ini.

Pakistan sering dituduh melindungi Afghanistan sebelum Amerika Syarikat (AS) meninggalkan negara berkenaan Ogos tahun lalu.

Sejak Taliban mengambil alih pentadbiran, Islamabad sering membela Afghanistan selain memberi tekanan kepada masyarakat antarabangsa supaya menyokong dan memberi pengiktirafan kepada pentadbiran Taliban.

Namun keadaan terbaharu belum dapat dipastikan sama ada Perdana Menteri Pakistan yang baharu, Shahbaz Sharif bertindak sama untuk menyokong Taliban seperi Imran Khan, sebelum ini.

Semalam, Menteri Luar Taliban menghubungi Duta Pakistan bagi memaklumkan kematian orang awam kesan serangan bom yang berlaku Jumaat dan mengorbankan pelarian Afghanistan di wilayah Kubnar dan Khost.

Jurucakap Taliban Zahibyllah Mujahid memberi amaran kepada Pakistan supaya tidak menguji kesabaran penduduk Afghanistan dan mengulangi kesilapan sama atau bakal berdepan kesan buruk.

Beliau bagaimanpun tidak mengulas lanjut mengenai jumlah sebenar kematian rakyatnya.

Agensi berita TOLO News menunjukkan beberapa mayat kanak-kanak yang menjadi mangsa dalam serangan berkenaan.

Saluran yang sama menunjukkan bantahan oleh ratusan penduduk wilayah Khost timur yang mengutuk Pakistan dan menjerit slogan anti-Pakistan. – Agensi


Kes positif COVID-19 di Indonesia hampir 90,000

JAKARTA, 29 Zulkaedah 1441H, Selasa – Jumlah kes positif COVID-19 di Indonesia kini meningkat kepada 89,869 kes selepas 1,655 kes baharu dilaporkan dalam tempoh 24 jam lepas.

Jurucakap Pemerintah Indonesia berkenaan COVID-19, Achmad Yurianto berkata, sejak 12 tengah hari semalam hingga 12 tengah hari tadi, 81 lagi kematian dilaporkan, menjadikan jumlah keseluruhan kematian akibat COVID-19 di Indonesia kini 4,320 orang.

“Sebanyak 44,003 pesakit masih dalam pemantauan COVID-19,” katanya pada sidang media hariannya yang disiarkan menerusi saluran YouTube rasmi Badan Nasional Pengurusan Bencana (BNPB) Indonesia.

Provinsi Jawa Timur mencatatkan jumlah kematian keseluruhan tertinggi iaitu 1,461 orang, diikuti Jakarta (748), Jawa Tengah (374), Sulawesi Selatan (284) dan selebihnya di wilayah-wilayah lain di Indonesia.

Provinsi Jawa Timur juga mencatatkan jumlah kes positif keseluruhan tertinggi iaitu 18,828 kes, diikuti Jakarta (17,279 kes) dan selebihnya di 32 wilayah lain di Indonesia. – Bernama


Ahmad Samsuri pertahan kerusi Ru Rendang

MARANG, 25 Muharam 1445H, Sabtu – Menteri Besar Terengganu, Datuk Seri Dr Ahmad Samsuri Mokhtar mempertahankan kerusi Dewan Undangan Negeri (DUN) Ru Rendang pada Pilihan Raya Negeri (PRN) Terengganu untuk dua penggal berturut-turut.

Ahmad Samsuri yang juga Naib Presiden PAS mengalahkan calon Pakatan Harapan (PH) Suhaimi Sulaiman dengan majoriti 17,286 undi selepas memperoleh 20,927 undi, manakala Suhaimi mendapat 3,641 undi.

Keputusan rasmi itu diumumkan Pegawai Pengurus Pilihan Raya Lizan Che Mat pada 9.08 malam di pusat penjumlahan undi di Dewan Utama Majlis Daerah Marang di sini malam ini.

Pada Pilihan Raya Umum ke-14 (PRU14) lepas, Ahmad Samsuri menang dengan majoriti 6,028 undi dalam pertembungan tiga penjuru mengalahkan calon Barisan Nasional (BN) Datuk Nik Dir Nik Wan dan Zarawi Sulong (PKR). – Bernama


Kestabilan politik ‘palsu’ benarkan proses ugut, tawar-menawar tak berkesudahan

BANGI, 5 Muharram 1443H, Sabtu – Tidak dapat dinafikan kestabilan politik ‘palsu’ membenarkan proses mengugut dan tawar-menawar yang tidak sihat terus berpanjangan.

Hakikatnya, ia bukan lahir dari pemimpin yang mempunyai karisma atau pasukan berkebolehan, sebaliknya dalam bentuk membeli sokongan ahli politik.

Pengerusi Bersama Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA), Prof Madya Dr Rafidah Hanim Mohkhtar menegaskan, kestabilan politik atas nama perlanggaran prinsip-prinsip penting itu tidak seharusnya berlaku.

Tegasnya, jika kestabilan politik dalam bentuk semalam berterusan, maka cadangan mengadakan Majlis Gerakan Negara (MAGERAN) lebih baik.

Ini kerana majlis itu akan dianggotai oleh bukan ahli politik yang tidak perlu memikirkan bilangan kerusi.

“MAGERAN sehingga kita stabil dari sudut kesihatan dan mengizinkan perpindahan kuasa politik melalui PRU15, bagi kita memilih kerajaan yang benar-benar meletakkan dasar negara kita dalam rangka yang betul,” katanya dalam kenyataan hari ini.

Semalam, Perdana Menteri, Tan Sri Muhyiddin Yassin menawarkan kerjasama rentas parti antara kerajaan Perikatan Nasional (PN) dengan parti di luar kerajaan sekiranya usul undi percaya terhadapnya diluluskan di Dewan Rakyat pada 7 September depan.

Cadangan itu dibuat bagi membolehkan kerajaan terus berfungsi ketika pandemik COVID-19 dengan sokongan bipartisan di Parlimen.

Antara tawaran yang diberikan adalah semua Ahli Parlimen menerima peruntukan tahunan yang sama tanpa mengira parti politik dan bagi pembangkang, peruntukan tahun ini akan dibuat secara prorata mengikut jumlah bulan yang berbaki.

Mengulas lanjut, Prof Rafidah berkata, ada banyak prinsip-prinsip yang tidak jelas daripada kerajaan hari ini khususnya melibatkan isu agama, kesihatan serta ekonomi negara.

“Tentang Islam, ekonomi dan kesihatan jika proses tawar-menawar ini terus berlaku. Apa yang akan terjadi lepas September? Proses tawar-menawar yang tidak membawa manfaat kepada rakyat?

“Kestabilan kesihatan dan COVID-19? Saya secara konsisten mengkehendaki kestabilan politik untuk tujuan ini, beberapa kali saya ditemu ramah saya nyatakan pendirian yang sama untuk tumpu kepada ‘exit plan’ supaya kes-kes COVID-19 menurun agar sekolah dan IPTA dibuka.

“Tetapi kestabilan kesihatan ini bukannya melalui apa yang berlaku semalam. Dan apa yang berlaku semalam juga tidak memberi nilai tambah dalam pengurusan COVID-19,” katanya.

Beliau turut menegaskan, dalam prinsp kestabilan agama, ia banyak diperjuangkan oleh pertubuhan bukan kerajaan (NGO) dan diteruskan oleh penjawat awam di lapisan pelaksana dasar.

Katanya, tanpa pembuat dasar yang tegas, pelaksana dasar akan sampai ke satu had di mana mereka tidak boleh pergi lebih jauh.


Kes baharu catat 17,577 kes

KUALA LUMPUR, 10 Safar 1443H, Jumaat – Kes baharu COVID-19 dalam negara hari ini mencatat penurunan apabila merekodkan 17,577 kes berbanding 18,815 semalam.

Ketua Pengarah Kesihatan, Tan Sri Dr Noor Hisham Abdullah menerusi perkongsian di media sosialnya berkata, perkembangan terbaharu itu menjadikan kumulatif kes kini 2,067,327.

Beliau berkata, Sarawak kekal merekodkan kes harian tertinggi dengan 3,480 kes, disusuli Selangor (2,646) dan Johor dengan 2,334 kes.

Empat negeri pula mencatatkan kes baharu melebihi 1,000 iaitu Perak dengan 1,596 kes, Sabah (1,533), Pulau Pinang (1,462) dan Kedah (1,173).

Negeri-negeri lain pula merekodkan kes di bawah empat angka iaitu Kelantan (869), Pahang (832), Terengganu (719), Kuala Lumpur (366), Melaka (287), Negeri Sembilan (198), Perlis (41), Putrajaya (31) dan Labuan (10).

Dr Noor Hisham turut memaklumkan penggunaan katil di unit rawatan rapi (ICU) hospital COVID-19 di seluruh negara setakat semalam adalah 76 peratus daripada 1,611 katil, manakala katil bukan ICU sebanyak 70 peratus daripada 17,043 katil. – Bernama


Mahdzir sedih tindakan Nur Jazlan kritik PM secara terbuka

BANGI, 23 Zulkaedah 1443H, Khamis – Naib Presiden UMNO, Datuk Seri Mahdzir Khalid menyatakan kekecewaan apabila rakan partinya melakukan kritikan secara terbuka terhadap Perdana Menteri, Datuk Seri Ismail Sabri Yaakob.

Terdahulu, Timbalan Pengerusi Badan Perhubungan UMNO Johor, Datuk Nur Jazlan Mohamed melabel Ismail Sabri sebagai Perdana Menteri terlemah daripada kalangan UMNO kerana lambat membuat keputusan berhubung kedudukan Datuk Zuraida Kamaruddin dalam Kabinet.

Nur Jazlan berkata, Ismail Sabri tidak dapat membuat keputusan dalam pentadbirannya kerana dikekang oleh faktor tertentu, malah tindakan bertangguh dalam membuat keputusan berhubung isu Zuraida mencerminkan kelemahan kerajaan dipimpinnya ketika ini.

Tidak senang hati dengan kenyataan Nur Jazlan, Mahdzir pula memberikan nasihat agar pimpinan UMNO membuat kritikan terhadap Perdana Menteri mengikut saluran yang betul.

Mahdzir turut menyifatkan pandangan Nur Jazlan yang mengkritik Ismail Sabri secara terbuka itu sebagai pandangan peribadi.

“Sebagai seorang yang pernah menjadi Timbalan Menteri dan Ahli Parlimen dan sekarang ketua bahagian, beliau (Nur Jazlan) tidak sepatutnya buat teguran seumpama itu, sebaliknya carilah saluran yang ada dalam parti.

“Saya rasa sedih, sebab kita sedang kumpul kekuatan untuk pergi kepada Pilihan Raya Umum dan tak payah ada komen seumpama itu,” katanya seperti dipetik akhbar tempatan, hari ini.

Bagaimanapun, Mahdzir menyifatkan kenyataan Nur Jazlan yang merupakan Ketua UMNO Bahagian Pulai tidak mewakili mana-mana organisasi tetapi merupakan pandangan peribadinya sendiri.

Pada masa sama, Ahli Parlimen Padang Terap itu menjelaskan kenyataan Nur Jazlan tidak menggambarkan UMNO dalam keadaan berpecah sebaliknya parti itu dalam keadaan baik.


Saran wujud akta khusus untuk penjarakan sosial

BANGI, 2 Zulhijjah 1441H, Khamis – Kerajaan disaran mewujudkan sebuah akta khusus bagi memastikan pematuhan sepenuhnya saranan penjarakan sosial dalam kalangan orang ramai untuk membendung penularan wabak COVID-19.

Pensyarah Kanan Universiti Sains Islam Malaysia, Dr Muzaffar Syah Mallow berkata, cadangan itu wajar dipertimbangkan kerana pihak kerajaan tidak boleh hanya mengharapkan orang ramai melakukan penjarakan sosial sendiri tanpa adanya sokongan daripada sebarang bentuk perundangan yang jelas.

“Kewujudan undang-undang khusus terhadap perkara ini boleh dikuat kuasa buat sementara waktu sehingga vaksin atau penawar bagi mengubati COVID-19 ditemui kelak.

“Memandangkan kerajaan sudah mengambil keputusan untuk melaksanakan Perintah Kawalan Pergerakan Pemulihan (PKPP) dengan membenarkan hampir semua sektor perniagaan, pekerjaan dan pendidikan mula beroperasi.

“…perlu juga diambil langkah drastik memastikan orang ramai mengambil pendekatan sewajarnya bagi melindungi diri mereka daripada dijangkiti COVID-19 atau menyebarkannya kepada orang sekeliling,” katanya.

Menulis di Berita Harian hari ini, Dr Muzaffar berkata, saranan kerajaan khususnya Kementerian Kesihatan (KKM) untuk orang ramai dalam negara kita melakukan penjarakan sosial adalah dialu-alukan.

Namun ia dibimbangi tidak membawa kesan selagi tidak disertai atau disandarkan dengan kuasa undang-undang, katanya.

“Walaupun terdapat beberapa peruntukkan undang-undang boleh diguna pakai seperti Akta Pencegahan dan Pengawalan Penyakit Berjangkit 1988 (Akta 342), Kanun Keseksaan (Akta 574) dan lain-lain lagi, ia dilihat tidak mencukupi untuk memastikan orang ramai mematuhi saranan penjarakan sosial.

“Ini kerana ia tidak menyatakan dengan jelas perkara berkaitan proses penjarakan sosial ini.

“Oleh itu, dicadangkan kerajaan memberi pertimbangan serius untuk memperkenalkan sebuah kerangka undang-undang khusus bagi memastikan proses penjarakan sosial dalam negara dapat dilakukan dengan lebih berkesan dan serius,” katanya.

Mengulas lanjut, beliau berkata, tindakan hukuman juga lebih mudah dilakukan terhadap mana-mana individu yang gagal mematuhi saranan penjarakan sosial berkenaan.

Katanya, melalui peruntukan khusus undang-undang penjarakan sosial ini, kerajaan dapat merangka dengan lebih terperinci maksud penjarakan sosial itu sendiri serta jumlah jarak penjarakan sosial yang benar-benar diperlukan di semua kawasan dalam sektor tempat kerja dan perniagaan dalam negara.

“Ini termasuklah di restoran, pusat beli belah, stesen minyak, bank, pejabat pos, sekolah, universiti dan lain-lain lagi.

“Melalui peruntukan khusus itu juga, jumlah penjarakan sosial dapat ditentukan dengan lebih jelas dalam semua pengangkutan awam yang ada dalam negara seperti bas, teksi, transit aliran ringan (LRT), transit aliran massa (MRT), kereta api atau komuter dan kapal terbang.

“Apa yang lebih penting, peruntukan undang-undang khusus ini akan membuka mata orang ramai terhadap saranan penjarakan sosial oleh kerajaan dan masyarakat lebih mengambil serius saranan itu,” katanya.


Hina Nabi: Malaysia hantar wakil khas ke India

KUANTAN, 19 Zulkaedah 1443H, Ahad – Perdana Menteri, Datuk Seri Ismail Sabri Yaakob telah menghantar wakil khasnya untuk bertemu Perdana Menteri India, Narendra Modi bagi menyampaikan sendiri pandangan Malaysia tentang isu menghina Nabi Muhammad ﷺ kepada kerajaan negara itu.

Menteri Luar, Datuk Seri Saifuddin Abdullah berkata, langkah tersebut diambil selain tindakan kementeriannya yang telah memanggil Pesuruhjaya India di Kuala Lumpur ke Wisma Putra bagi menyampaikan nota protes berkaitan hal itu pada 7 Jun lepas.

“Setakat ini difahamkan utusan khas berkenaan belum dapat lagi mengadakan pertemuan secara rasmi dengan Perdana Menteri India. Perdana Menteri mengambil tindakan itu supaya pandangan kita dapat disampaikan sendiri ke pihak tertinggi kerajaan India,” katanya pada sidang media selepas menghadiri Program Twenty’s Talk Hi-Tea di sini hari ini.

Mengulas lanjut, Saifuddin yang juga Ahli Parlimen Indera Mahkota itu berkata, tindakan diambil oleh kerajaan India terhadap isu berkenaan, bagaimanapun dilihat cepat apabila dua ahli politik Parti Bharatiya Janata (BJP) yang menghina Nabi Muhammad ﷺ sudah dilucutkan jawatan dalam kerajaan.

“Saya telah hadir pada Mesyuarat Khas Menteri Luar ASEAN-India pada 16 Jun lepas dan keesokannya saya hadir mesyuarat dua hala dengan Menteri Luar India Dr Subrahmanyam Jaishankardi dan saya sempat sampaikan pandangan kerajaan Malaysia tentang isu ini.

“Beliau (Dr Subrahmanyam) mengatakan penghinaan dilakukan tidak melambangkan pendirian India dan kami bersetuju kedua-dua belah pihak perlu mencari jalan agar dapat diselesaikan dengan cara lebih baik jika berulang pada masa hadapan,” katanya.

Baru-baru ini, dua jurucakap BJP yang mentadbir India telah mengeluarkan kenyataan menghina Nabi Muhammad ﷺ dan isteri baginda Saidatina Aisyah RA.

Perkara itu telah membangkitkan kemarahan umat Islam di seluruh dunia, terutama di Asia Barat yang mengutuk tindakan itu sehingga terdapat pusat beli-belah yang memunggah keluar produk India daripada rak jualan. – Bernama


KKM terima 8 laporan AEFI PICKids

KOTA BHARU, 14 Rejab 1443H, Rabu –Kementerian Kesihatan (KKM) hanya menerima lapan laporan kesan advers susulan imunisasi (AEFI) sejak Program Imunisasi COVID-19 Kebangsaan Kanak-Kanak (PICKids) bermula pada 3 Februari lepas dengan kesemuanya mengalami kesan sampingan ringan termasuk bengkak pada bahagian bahu selepas menerima vaksin.

Timbalan Menteri Kesihatan, Datuk Dr Noor Azmi Ghazali berkata, jumlah itu membabitkan hanya 0.006 peratus daripada keseluruhan 246,868 kanak-kanak berusia lima hingga 11 tahun yang telah diberikan suntikan vaksin COVID-19 setakat semalam.

“Apabila laporan AEFI dibuat kepada Bahagian Regulatori Farmasi Negara (NPRA), kita akan melakukan catatan. Malah, kita juga telah memaklumkan sebelum ini apa-apa kesan yang berkaitan vaksin COVID-19, penerima boleh buat laporan,” katanya kepada pemberita hari ini.

Beliau berkata demikian selepas melakukan lawatan di pusat pemberian vaksin khas (SPPV) di Hospital Raja Perempuan Zainab II (HRPZ II) di sini. Turut hadir Pengarah Jabatan Kesihatan Negeri Kelantan Datuk Dr Zaini Hussin.

Dalam pada itu, Dr Noor Azmi yang juga Pengerusi Jawatankuasa Bertindak Imunisasi COVID-19 Kanak-Kanak (CITF-C) berkata setakat ini, peratusan pemberian vaksin menerusi PICKids di seluruh negara masih rendah dengan hanya merekodkan sekitar tujuh peratus.

Beliau berkata, Melaka mencatatkan peratusan pemberian vaksin tertinggi kepada kanak-kanak dengan 16.1 peratus diikuti Sarawak 13.99 peratus selain Kelantan berada dalam kelompok negeri terendah iaitu sekitar 1.18 peratus.

Dr Noor Azmi berkata, pihaknya menyasarkan 3.6 juta kanak-kanak termasuk 2.7 juta yang bersekolah akan menerima suntikan vaksin berkenaan.

“Kita menyeru kepada semua ibu bapa agar mengambil keputusan yang bertanggungjawab dengan menghantar anak-anak mereka menerima suntikan demi melindungi kesihatan,” katanya.

Dr Noor Azmi berkata, setakat tahun lepas, 278,000 kanak-kanak dan remaja di bawah 17 tahun telah dijangkiti COVID-19 dengan 63 daripada jumlah itu dilaporkan meninggal dunia. – Bernama


JAIS persembah senarai individu enggan divaksin kepada Sultan Selangor Jumaat ini

SHAH ALAM, 15 Safar 1443H, Rabu – Jabatan Agama Islam Selangor (JAIS) dijangka mempersembahkan senarai individu yang enggan menerima vaksin di bawah kelolaan pihaknya kepada Sultan Selangor, Sultan Sharafuddin Idris Shah, Jumaat ini.

Pengarah JAIS, Datuk Mohd Shahzihan Ahmad berkata, ia susulan terdapat kalangan guru Kelas Al-Quran dan Fardu Ain (KAFA), pegawai serta ahli jawatankuasa masjid dan penolong pendaftar nikah JAIS yang masih enggan menerima vaksin walaupun program khas vaksinasi diwujudkan untuk mereka.

“Saya telah dititahkan oleh Tuanku semalam untuk melaporkan segala fakta tentang program hari ini khususnya mengenai sesiapa yang tidak dan enggan hadir, untuk baginda meneliti dan membincangkan apa tindakan lanjut yang harus diambil,” katanya pada sidang media dalam program vaksinasi khas JAIS hari ini yang dihadiri Pengarah Kesihatan Selangor, Datuk Dr Sha’ari Ngadiman.

Mohd Shahzihan berkata, daripada 146 individu yang hadir setakat 11 pagi tadi, hanya 20 peratus daripada jumlah itu bersetuju untuk mendapatkan suntikan dos pertama.

Menurut beliau, jumlah sebenar mereka yang diarahkan hadir dalam program dengan kerjasama Jabatan Kesihatan Negeri Selangor (JKNS) itu adalah seramai 872 individu daripada kalangan guru KAFA, pegawai serta ahli jawatankuasa masjid dan penolong pendaftar nikah.

Sementara itu, Dr Sha’ari berkata, jika individu yang enggan menerima vaksin hari ini terbuka hati untuk mendapatkan suntikan kelak, mereka boleh hadir ke 53 klinik kesihatan dan 10 hospital yang tersenarai di Selangor untuk mendapat suntikan secara jumpa terus (walk-in).

Katanya, pihaknya bersetuju untuk mengadakan program vaksinasi khas seperti yang dijalankan hari ini jika kelompok tersebut bersedia menerima suntikan dalam jumlah yang ramai.

Pada 3 September lepas, JAIS memaklumkan pihaknya bersama JKNS akan melaksanakan program vaksinasi khas bagi guru KAFA, pegawai masjid dan penolong pendaftar nikah yang enggan menerima vaksin COVID-19.

JAIS memaklumkan perkara tersebut susulan titah Sultan Sharafuddin mengingatkan guru KAFA di negeri ini yang masih berdegil dan enggan mengambil vaksin COVID-19 bahawa mereka berkemungkinan tidak dibenarkan meneruskan tugas.

Dalam perkembangan lain, Mohd Shahzihan menasihati usahawan kosmetik Muhammad Sajjad Kamarul Zaman atau lebih dikenali sebagai Nur Sajat, untuk pulang ke Malaysia bagi menghadapi pertuduhan yang sedang dihadapinya.

Mohd Shahzihan berkata, jika Muhammad Sajjad takut untuk pulang ke Malaysia susulan dakwaan menerima ugutan bunuh daripada mana-mana pihak, dia boleh membuat laporan polis agar siasatan berhubung perkara berkenaan dapat dijalankan. – Bernama


Hasutan: Bicara kes MB Kedah bermula 18 Januari

KUALA LUMPUR, 18 Rabiulawal 1445H, Rabu – Mahkamah Sesyen Selayang hari ini menetapkan 12 hari bermula 18 Jan tahun depan untuk perbicaraan kes Menteri Besar Kedah, Datuk Seri Muhammad Sanusi Md Nor yang menghadapi dua pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik, pada Julai lepas.

Hakim Nor Rajiah Mat Zin menetapkan 18 dan 19 Jan serta 10 hari pada Februari untuk perbicaraan selepas Timbalan Pendakwa Raya, Datuk Masri Mohd Daud memaklumkan kes itu melibatkan kepentingan awam.

“Saya mohon kes ini dibicarakan dalam masa terdekat pada Disember tahun ini dan lebih kurang 10 saksi pendakwaan akan dipanggil memberi keterangan,” kata Masri.

Peguam Awang Armadajaya Awang Mahmud, yang mewakili Muhammad Sanusi berkata, pihaknya mengakui kes anak guamnya adalah kes berprofil tinggi, namun pembelaan memohon agar kes tersebut dibicarakan bermula Januari tahun depan.

Terdahulu, Masri memberitahu mahkamah bahawa terdapat pindaan berhubung dua pertuduhan dihadapi Muhammad Sanusi dan memohon supaya pertuduhan itu dibacakan dan dibicarakan bersama kerana ia membabitkan kejadian dan saksi sama.

Pindaan itu membabitkan perubahan pada seksyen pertuduhan kerana sebelum ini, Muhammad Sanusi didakwa mengikut Seksyen 4(1)(a) Akta Hasutan 1948 namun dipinda kepada Seksyen 4(1)(b) akta sama.

Sementara itu, sebaik pertuduhan pindaan dibacakan kepadanya, Muhammad Sanusi yang bersut biru berkata, “Faham pertuduhan Yang Arif, mengaku tidak bersalah”.

Mengikut kedua-dua pertuduhan pindaan, Ahli Dewan Undangan Negeri (DUN) Jeneri, Kedah itu didakwa telah menyebut perkataan menghasut di Simpang 4, Taman Selayang Mutiara – Kampung Bendahara, Gombak dekat sini pada 11 malam, 11 Julai lepas.

Kedua-dua pertuduhan itu mengikut Seksyen 4(1)(b) Akta Hasutan 1948 yang boleh dihukum mengikut Seksyen 4(1) akta sama yang membawa hukuman denda sehingga RM5,000 atau penjara maksimum tiga tahun atau kedua-duanya, jika sabit kesalahan.

Terdahulu, ketika sebutan kes di hadapan Hakim Mahkamah Sesyen Osman Affendi Mohd Shalleh, hakim itu membenarkan permohonan pendakwaan agar kes di mahkamahnya dipindahkan di hadapan hakim Nor Rajiah untuk dibicarakan bersama.

Ini selepas Masri memaklumkan kepada hakim Osman Affendi bahawa ungkapan yang didakwa dibuat tertuduh dalam ucapan melibatkan saksi sama.

“Oleh itu, pihak pendakwaan memohon agar kes di mahkamah ini dapat dipindahkan di Mahkamah Sesyen 2 (hakim Nor Rajiah) untuk dibicarakan bersama mengikut Seksyen 165 Kanun Tatacara Jenayah,” kata Masri.

Beliau berkata, pihak pendakwaan juga telah menyerahkan dokumen antaranya transkrip rakaman ucapan kepada pembelaan hari ini.

Awang Armadajaya berkata, pihaknya tidak membantah permohonan untuk memindahkan kes.

Pada prosiding hari ini, pendakwaan turut dikendalikan Timbalan Pendakwa Raya, Abdul Malik Ayob, Nor Azizah Aling dan Nadia Mohd Izhar manakala Awang Armadajaya turut dibantu peguam Wan Rohimi Wan Daud, Mohd Tajuddin Abd Razak dan Datuk Fariz Imran Mustafa.- Bernama


LRA Semenyih 2 dihenti tugas, bekalan air di 70 kawasan Hulu Langat terjejas

KUALA LUMPUR, 14 Jamadilawal 1443H, Ahad – Pengurusan Air Selangor Sdn Bhd (Air Selangor) terpaksa menghenti tugas satu lagi loji rawatan air iaitu LRA Semenyih 2 hari ini berikutan peningkatan paras air yang masuk ke rumah pam air mentah.

Berikutan itu, sebanyak 70 kawasan di wilayah Hulu Langat akan mengalami gangguan bekalan air tidak berjadual.

Menurut kenyataan Air Selangor, pihaknya belum dapat memastikan bila LRA Semenyih 2 kembali beroperasi sepenuhnya.

Air Selangor akan menggerakkan bantuan bekalan air alternatif menggunakan lori tangki air secara berperingkat kepada para pengguna dan premis-premis kritikal di kawasan yang terjejas sepanjang gangguan bekalan air tidak berjadual itu.

Pengguna boleh mendapatkan senarai kawasan yang terbabit menerusi laman sesawang http://hentitugas.airselangor.com/ dan aplikasi Air Selangor.

Sebelum ini, Loji Rawatan Air (LRA) Langat 2 dan LRA Sungai Langat dihenti tugas berikutan peningkatan paras sungai yang mengakibatkan banjir. – Bernama


Pelaku rasuah tak layak jadi pemimpin

BANGI, 22 Jamadilakhir 1442H, Khamis – Individu yang terbabit dalam jenayah rasuah dan digelar sebagai fasiq tidak seharusnya dilantik sebagai pemimpin.

Ini kerana, syarat asas bagi seorang pemimpin muslim adalah bersifat adil dan amanah.

Setiausaha Majlis Ulama ISMA (MUIS), Dr Ahmad Sanusi Azmi menegaskan, pesalah rasuah tidak memiliki dua sifat ini.

“Malah yang lebih membimbangkan lagi andai hasil rasuah ini disuapkan pula kepada ahli keluarga dan anak-anak yang tidak mengerti apa-apa.

“Kita sudah tentu tidak mahu untuk memberikan nafkah dan makanan daripada sumber yang tidak diredai oleh Allah,” katanya dalam hantaran di Facebook, hari ini.

Dalam pada itu, beliau menggesa tindakan membanteras jenayah rasuah ini diperkasakan.

Katanya, ia adalah kempen yang dianjurkan oleh Islam melalui sabda Baginda Nabi ﷺ sendiri.

“Al-Imam Ahmad meriwayatkan hadis yang keras berhubung larangan rasuah. Sabda Rasulullah ﷺ : Rasulullah ﷺ melaknat pemberi dan penerima rasuah (HR Ahmad).

“Perhatikan hadis ini betul-betul. Perkataan yang digunakan adalah ‘laknat’. Bererti perbuatan rasuah ini adalah perlakuan yang amat terkutuk sehingga mereka yang melakukannya dilaknat oleh Allah dan Rasul.

“Dengan sebab itu al-Imam al-San’ani dan al-Zahabi meletakkan kumpulan perasuah ini sebagai pelaku dosa besar (murtakib al-kabirah) (Subul al-Salam & al-Kaba’ir). Malah al-Imam al-Qurtubi menegaskan bahawa penerima rasuah ini dikategorikan sebagai orang fasiq. (Jami li Ahkam al-Quran),” katanya.

Semalam, Mahkamah Tinggi menjatuhkan hukuman penjara berjumlah 54 tahun dan denda RM15.45 juta terhadap bekas Pengerusi Felda, Tan Sri Mohd Isa Abdul Samad selepas mendapati bersalah atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Bagaimanapun, Mohd Isa, 71, hanya perlu menjalani hukuman penjara selama enam tahun selepas Hakim Mohd Nazlan Mohd Ghazali memerintahkan semua hukuman penjara itu berjalan serentak.

Bekas Menteri Besar Negeri Sembilan itu dijatuhi hukuman penjara enam tahun bagi setiap pertuduhan dihadapinya dan mahkamah turut memerintahkan tertuduh dipenjara 18 tahun jika gagal membayar denda berkenaan.


Johor bakal jadi pengeluar utama tenaga solar di Asia Tenggara

JOHOR BAHRU, 16 Rejab 1442H, Ahad – Johor akan menjadi pengeluar utama tenaga mesra alam di Asia Tenggara menerusi pembukaan taman tenaga solar di Pengerang, Kota Tinggi dengan kos projek bernilai RM1.4 bilion.

Projek tersebut, yang diberi nama ‘Taman Solar Sultan Ibrahim’, akan menjadi yang terbesar seumpamanya di rantau ini dengan kapasiti 450 megawatt, menurut catatan di laman Facebook rasmi Sultan Ibrahim Sultan Iskandar pada Ahad.

Projek pelaburan swasta berskala besar pertama yang diperoleh Johor bagi 2021 itu adalah atas usaha Sultan Johor, Sultan Ibrahim Almarhum Sultan Iskandar yang sentiasa mengalakkan pelaburan dan pembangunan ekonomi untuk rakyat dan negeri.

Projek berkenaan juga seiring dengan Pelan Pembangunan Mampan Johor 2030 yang mengutamakan kelestarian alam sekitar dalam pembangunan ekonomi dan kemakmuran hidup rakyat, menurut catatan tersebut.

Dalam titah kepada Pejabat Media dan Komunikasi Keluarga DiRaja Johor (RPO) pada Ahad, Sultan Ibrahim bertitah, projek tersebut akan memberi impak kepada pembangunan ekonomi negeri, dengan penawaran kerja kepada pelbagai peringkat memandangkan projek ini turut akan menjadi sistem penyimpanan tenaga solar terbesar di rantau ini apabila beroperasi sepenuhnya menjelang 2023.

“Projek ini bukan sahaja berupaya meningkatkan pertumbuhan ekonomi, malah berupaya menjadikan Johor antara pengeluar penting tenaga boleh diperbaharu secara mesra alam di peringkat antarabangsa,” titah baginda.

Baginda bertitah, keupayaan pengoperasian projek berkenaan, secara tidak langsung akan menjadikan Johor sebagai pengeluar utama tenaga solar berskala besar di samping menitikberatkan kelestarian serta persekitaran hijau yang lebih bersih.

Baginda turut bersyukur kerana Johor antara negeri dianugerahkan waktu pancaran matahari yang tinggi.

“Sudah sampai masanya, kita meneroka sumber ini untuk meningkatkan kapasiti penjanaan kuasa serta menyumbang kepada penghasilan tenaga boleh diperbaharu,” titah baginda.

Sultan Ibrahim dijangka berkenan menyempurnakan majlis pecah tanah Taman Solar Sultan Ibrahim pada 23 Mac ini, di tapak projek di Pengerang. – Bernama


Laporan mengenai surat Yang Dipertua Dewan kepada PM adalah palsu

KUALA LUMPUR, 2 Muharram 1443H, Rabu – Yang Dipertua Dewan Rakyat Datuk Azhar Azizan Harun menafikan beliau ada mengeluarkan surat kepada Perdana Menteri Tan Sri Muhyiddin Yassin menyatakan bahawa kerajaan pimpinannya telah hilang majoriti.

Azhar Azizan berkata dakwaan berkenaan sepertimana dilapor sebuah portal adalah palsu.

“Saya menafikan laporan berita itu dan ingin menyatakan bahawa saya tidak pernah keluarkan apa-apa surat kepada YAB Perdana Menteri seperti yang dilaporkan. Berita itu adalah palsu,” katanya dalam kenyataan hari ini.

Terdahulu, laporan berita portal Suara.TV bertarikh 11 Ogos, bertajuk “Perdana Menteri Terima Surat Speaker Maklum Tiada Majoriti, Mahu Bubar Parlimen” mendakwa Azhar Azizan selaku Speaker Dewan Rakyat telah memaklumkan perdana menteri mengenai perkara itu.

Pautan laporan yang tular di media sosial bagaimanapun kini tidak lagi boleh dibuka melalui portal berkenaan. – Bernama


Pelampau Yahudi bakar masjid di Tebing Barat

BAITULMAQDIS, 7 Zulhijjah 1441H, Selasa– Sekumpulan penduduk haram Israel bertindak, biadab membakar sebuah masjid di Tebing Barat, dalam satu serangan tanda harga atau ‘price tag attacks’.

Sumber Palestin yang enggan dikenali berkata, pelampau Yahudi telah menyerbu bandar al-Bireh, yang terletak 15 kilometer dari Utara Baitulmaqdis al-Quds pada awal pagi Isnin.

Bukan itu sahaja, penduduk haram juga menconteng slogan-slogan perkauman menghina orang Arab dan Islam di dinding-dinding masjid, sebelum bertindak membakarnya.

Bagaimanapun, penduduk tempatan yang menyedari kebakaran itu bergegas ke lokasi dan berjaya memadamkannya.

Sementara itu, Kementerian Awqaf dan Hal Ehwal Agama Palestin mengecam, serangan itu selain menyifatkan rejim Tel Aviv sebagai rasis.

Kementerian itu turut mendakwa, rejim pengganas Zionis menyokong kumpulan penduduk haram itu apabila sengaja membiarkan serangan tanda harga itu berterusan berlaku.

Perdana Menteri Palestin, Mohammad Shtayyeh turut mengecam serangan berkenaan sebagai tindakan jenayah dan menegaskan, rejim Zionis perlu bertanggungjawab ke atas tindakan vandalisme itu. – Agensi


Zahid Hamidi nafi pecah amanah, pindah RM17 juta kerana pegawai cuai

KUALA LUMPUR, 23 Syawal 1443H, Selasa – Datuk Seri Dr Ahmad Zahid Hamidi hari ini menafikan melakukan pecah amanah dana Yayasan Akalbudi (YAB) berjumlah RM 17,953,185.21, sebaliknya menyatakan wang itu dipindahkannya kepada sebuah firma guaman kerana bekas setiausaha eksekutifnya kerap melakukan kecuaian.

Jumlah dana yayasan itu melibatkan pertuduhan keenam daripada 12 kesalahan pecah amanah, yang dihadapi bekas timbalan perdana menteri.

Ahmad Zahid, 69, memberitahu Mahkamah Tinggi bahawa beliau melantik Tetuan Lewis & Co bagi mengendalikan wang yayasan miliknya itu, memandangkan Mejar Mazlina Mazlan @ Ramly kerap melakukan kecuaian dalam menguruskan kewangan peribadinya dan YAB.

“Yang Arif, sepertimana yang saya nyatakan di awal keterangan bahawa banyak kali kesilapan dilakukan oleh Mazlina, termasuk menulis amaun yang berbeza dengan perkataan pada cek serta tidak menghantar penyata bulanan kad kredit serta dokumen lain apabila diminta.

“Pemindahan wang yayasan itu ke sebuah firma guaman bukan untuk pecah amanah, tetapi menggunakan firma itu bagi menguruskan akaun pelanggan yayasan berikutan firma tersebut mempunyai pegawai-pegawai yang berketerampilan atau berkemahiran untuk menjaga akaun tersebut,” katanya.

Ahmad Zahid berkata demikian ketika disoal peguam Datuk Ahmad Zaidi Zainal pada hari keempat prosiding membela diri atas 47 pertuduhan membabitkan pecah amanah, rasuah dan pengubahan wang haram.

Menurut Ahmad Zahid, beliau banyak kali memberi nasihat serta panduan kepada saksi pendakwaan ke-90 itu, memandangkan wanita itu tidak mempunyai latar belakang perakaunan.

“Beliau (Mazlina) hanya meminta maaf tetapi mengulangi semula perbuatan itu. Apakah pilihan yang saya ada melainkan mencari jalan agar keseluruhan dana Yayasan Akalbudi dalam simpanan semasa bank (Affin Bank) dipindahkan kepada sebuah firma guaman yang mempunyai akauntan, pegawai akaun serta ‘good keeper’ yang menjaga akaun pelanggan,” katanya.

Kepada soalan Ahmad Zaidi dalam banyak-banyak firma guaman, mengapa Ahmad Zahid memilih Lewis & Co untuk mengendalikan dana YAB, Ahmad Zahid berkata seorang pegawai di Kementerian Dalam Negeri telah memperkenalkannya dengan peguam di Lewis & Co.

Mengenai pemindahan wang YAB kepada Lewis & Co, Ahmad Zahid berkata beliau sendiri telah memberi arahan kepada Affin Bank untuk membuat pindahan wang RM17,953,185.21 daripada bank itu kepada akaun pelanggan Lewis & Co dan wang tersebut masih milik YAB, bukan kepunyaan Yayasan Al Falah, firma guaman itu atau orang lain.

Selain itu, Ahmad Zahid berkata beliau tidak pernah mengarahkan Mazlina menggunakan dana YAB berjumlah RM107,509.55 untuk membayar polisi insurans kenderaan dan lesen kenderaan.

“Saya tidak tahu Mazlina akan menggunakan cek pratandatangan untuk membuat pembayaran polisi insurans kenderaan dan lesen kenderaan milik persendirian.

“Cek-cek yang saya pratandatangan adalah untuk kegunaan segera sahaja, seperti pembayaran kepada kontraktor-kontraktor bagi pembinaan yang sedang dilaksanakan oleh yayasan pada ketika itu, atau pembayaran segera yang perlu dijelaskan apabila saya berada di luar negara,” katanya.

Semasa di peringkat pendakwaan, mahkamah diberitahu bahawa Ahmad Zahid dan keluarga mengambil 39 polisi insurans kenderaan bagi 20 kenderaan milik keluarganya termasuk 18 kenderaan mewah miliknya, antaranya BMW X5, Mini Cooper S, Mercedes Benz CLS350, BMW 320i (A), Toyota Land Cruiser dan motosikal BMW R1200 GS.

Ahmad Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Pada 24 Januari lepas, mahkamah memerintahkan Ahmad Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.

Perbicaraan sedang berlangsung di hadapan Hakim Datuk Collin Lawrence Sequerah. – Bernama


Haji Aminuddin dilantik Ahli Majlis Penasihat Malakat Mall

CYBERJAYA, 1 Safar 1442H, Sabtu – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya secara rasmi dilantik sebagai Ahli Majlis Penasihat Malakat Mall.

Watikah pelantikan itu disampaikan oleh Pengasas Malakat Mall, Mohd Fadzil Hashim dalam Majlis Jalinan Ukhwah Rakan Strategik Malakat Mall, semalam.

Turut dilantik untuk jawatan yang sama ialah Ketua Aktivis Persatuan Pengguna Islam Malaysia (PPIM), Datuk Nadzim Johan.

Manakala, Presiden Persatuan Kebajikan Darul Islah (Perkid), Ustaz Masridzi Sat pula dilantik sebagai Ahli Majlis Penasihat Agama Malakat Mall.

Sementara itu, pada majlis berkenaan Haji Aminuddin bersama Ustaz Masridzi menerima watikah pelantikan sebagai Ahli Majlis Penasihat Koperasi Pembangunan Pengguna Islam Malaysia (KoPPIM).

Turut dilantik sebagai Ahli Majlis Penasihat KoPPIM ialah Timbalan Pengerusi PEMBELA, Datuk Zainul Rijal Abu Bakar dan Setiausaha Agung Muafakat, Mahmud Hishamuddin.

Sementara, Mohd Fadzil yang terkenal dengan jolokan Pendekar Ekonomi Islam turut menerima watikah pelantikan sebagai Ahli Kehormat Majlis Penasihat Ekonomi KoPPIM.

Kesemua watikah pelantikan bagi jawatan dalam KoPPIM bagi tempoh 2020 hingga 2022 itu disampaikan oleh Pengerusi KoPPIM, Datuk Nadzim Johan.


Jika PN boleh ‘tarik’ Gerakan, mengapa tak boleh ‘tarik’ BERJASA, Putra?

BANGI, 1 Rejab 1442H, Sabtu – Kemasukan Parti Gerakan Rakyat Malaysia (Gerakan) tidak menambah sebarang nilai kepada Perikatan Nasional (PN), bahkan berkemungkinan hanya menjadi beban.

Demikian pandangan Presiden Ikatan Muslimin Malaysia (ISMA), Haji Aminuddin Yahaya terhadap perkembangan yang diumumkan Pengerusi PN, Tan Sri Muhyiddin Yassin, baru-baru ini.

Beliau berkata, kemasukan parti lain ke dalam PN bukanlah sesuatu mengejutkan memandangkan gabungan – yang ditubuhkan hampir setahun lalu – masih tidak stabil dan perlu diperkuatkan segera bagi menghadapi Pilihan Raya Umum Ke-15 (PRU15).

“Cuma yang agak menghairankan ialah kenapa parti yang sudah tamat riwayatnya ini masih didamba walhal ia sudah ditolak oleh pengundi Cina.

“Lagipun kalau kita lihat sejarah pemerintahan Gerakan di Pulau Pinang membuktikan mereka tidak membawa aspirasi sebagai parti berbilang bangsa kerana orang Melayu terus terpinggir di sana,” katanya dalam kenyataan, hari ini.

Menyifatkan kedudukan orang Melayu ibarat berada di hujung tanduk, Aminuddin berkata, kecuaian pemimpin mengatur strategi politik boleh membawa impak buruk kepada nasib bangsa dan agama.

Beliau berkata, rakyat khususnya orang Melayu mungkin meramalkan PN bakal ‘dicairkan’ oleh Gerakan, sama seperti UMNO dengan MCA di dalam Barisan Nasional (BN).

“Bila lagi pemerintah mahu mengubah nasib bangsa kalau bukan sekarang yang dikatakan sebagai kerajaan Melayu-Islam?

“Bagaimanapun, dalam konteks isu penyertaan Gerakan dalam PN ini, saya berpandangan tatkala rakyat sedang kuat membangkitkan mengenai perpaduan Melayu dan semua parti sekarang memancing orang Melayu, kenapa PN tidak mengambil kesempatan sedemikian secara lebih serius?,” soalnya.

Beliau yang juga Pengerusi Pertubuhan-Pertubuhan Pembela Islam (PEMBELA) berkata, banyak parti-parti Melayu yang masih tidak dibawa bersama mana-mana gabungan seperti Barisan Jemaah Islamiah Se-Malaysia (BERJASA), Parti Ikatan Bangsa Malaysia (Ikatan) dan Parti Bumiputera Perkasa Malaysia (Putra).

“Walaupun mereka ini kecil tetapi mereka mempunyai kekuatan tersendiri dan membawa gagasan Melayu dan Islam.

“BN atau PN harus membawa pendekatan inklusif kerana era hanya satu parti mendominasi politik tanah air sudah pun berlalu,” katanya.

Justeru, Aminuddin mencadangkan BN dan PN mempertimbang kemasukan BERJASA, Ikatan dan Putra ke dalam gabungan masing-masing sebagai nilai tambah sekiranya berlaku tiga penjuru.

Beliau percaya, penyertaan tiga parti itu pasti akan mendapat sedikit kelebihan undi Melayu atas pagar kerana mereka mempunyai kekuatan tersendiri.

“Mereka ini ada bahagian-bahagian di seluruh negara, kepakaran dan jumlah jentera signifikan yang boleh dimanfaatkan.

“Tidak mustahil kekuatan yang tidak banyak inilah yang menjadi penentu dalam pertembungan tiga gabungan gergasi – BN, PN dan PH – dalam PRU15 nanti,” katanya.

Beliau yakin BERJASA, Ikatan dan Putra boleh mengimbangi ‘lubuk masalah’ di dalam BN atau PN, sekurang-kurangnya dari segi imej dan keyakinan rakyat khususnya masyarakat Melayu.

“Terpulanglah kepada BN atau PN bagaimana bentuk kerjasama itu nanti. Apakah mereka mahu hanya buat persefahaman tanpa sertai gabungan atau ajak masuk gabungan terus.

“Kerana saya yakin, mereka (BERJASA, Ikatan dan Putra) akan bertanding juga walau apa pun yang terjadi.

“Ingat, kali ini (PRU15) apa-apa kelebihan walaupun sedikit boleh menentukan siapa yang akan memerintah Malaysia,” katanya.


Laporan insiden kemalangan LRT ke Kabinet pada Rabu depan

PUTRAJAYA, 22 Syawal 1442H, Khamis – Laporan siasatan insiden kemalangan membabitkan tren Transit Aliran Ringan (LRT) pada 24 Mei lepas akan dihantar ke mesyuarat kabinet Rabu depan, kata Menteri Pengangkutan Datuk Seri Dr Wee Ka Siong.

Dalam satu kenyataan hari ini, beliau berkata, laporan itu akan merangkumi cadangan-cadangan ke arah menambah baik keselamatan pengangkutan awam dan menghalang insiden sama daripada berulang.

“Hasrat kerajaan adalah untuk berterusan mencari cara dan jalan terbaik bagi menambah baik aspek keselamatan pengangkutan awam bagi pengguna, sebagai keutamaan tertinggi,” katanya.

Insiden pada jam 8.33 malam 24 Mei lepas menyaksikan sebuah tren tanpa penumpang bertembung dengan sebuah tren yang membawa 213 penumpang dalam terowong antara stesen LRT Kampung Baru dan stesen LRT KLCC.

Wee berkata, satu jawatankuasa siasatan yang diketuai oleh ketua setiausaha Kementerian Pengangkutan Datuk Isham Ishak, yang dibentuk sejurus selepas kejadian, dan diberi masa 14 hari untuk melengkapkan siasatan dan memaklumkannya kepada kabinet.

“Siasatan bertujuan menentukan faktor yang menyumbang kepada insiden malang itu dan bukannya bertujuan mencari kesalahan atau menunding jari terhadap mana-mana pihak.

“Jawatankuasa sembilan orang itu dengan pantas mula mengumpulkan segala dokumen, data, dan pelbagai maklumat lain yang berkaitan keselamatan serta operasi teknikal, di samping mengadakan beberapa mesyuarat bagi menyemak dan mengkaji maklumat berkenaan,” tambahnya.

Wee berkata, ketika siasatan, jawatankuasa itu telah memeriksa pelbagai aspek berkaitan operasi dengan menyemak prosedur operasi standard (SOP), menual operasi, buku panduan, dan lain-lain yang berkaitan dengan dokumen panduan.

Menurutnya, data dikumpulkan menerusi rakaman litar tertutup CCTV, temu ramah dengan mereka yang terbabit dengan operasi, serta perbincangan teknikal dengan pembekal teknologi; semuanya terkandung dalam laporan itu.

Beliau berkata, lawatan telah dibuat ke pusat kawalan operasi LRT Kelana Jaya pada 1 Jun oleh anggota jawatankuasa siasatan, dengan sesi simulasi pelanggaran untuk memberikan gambaran lebih jelas mengenai insiden itu ditampilkan oleh Prasarana Malaysia Bhd pada hari yang sama. -Bernama


Maghribi larang kemasukan pelancong China

RABAT, 8 Jamadilakhir 1444H, Ahad – Maghribi menyekat kemasukan pelancong dari China mulai 3 Januari bagi mengelakkan gelombang baharu jangkitan koronavirus.

Beberapa negara sebelum ini juga telah mengenakan sekatan ke atas pelancong dari China berikutan lonjakan kes COVID-19.

Beribu-ribu pelancong melawat Maghribi dari China setiap tahun, biasanya melakukan perjalanan dengan penerbangan melalui Teluk.

“Maghribi telah mengikuti dengan teliti, beberapa minggu kebelakangan ini, perkembangan pandemik COVID-19 di Republik rakyat China.

“Bagi mengelakkan gelombang jangkitan baharu di Maghribi dan kesannya, pihak berkuasa Maghribi memutuskan untuk menghalang semua pelancong dari China.

“Langkah luar biasa ini tidak akan menjejaskan persahabatan antara kedua-dua negara, kerajaan tetap menjalinkan hububgan kukuh,” kata Kementerian Luar Negeri dalam satu kenyataan.

Dalam perubahan dasar yang mendadak, China pada Disember mula melaksanakan sekatan COVID-19 yang paling ketat di dunia.

Penarikan semula sekatan sebelum ini telah menyebabkan penyebaran COVID-19 yang menyebabkan penularannya tidak terkawal.

Wabak menggila itu menjangkiti berjuta-juta orang sehari di sana, menurut beberapa pakar kesihatan antarabangsa. – Agensi


Kebun haram: SPRM ambil dokumen Pejabat Tanah, Perhutanan

PUTRAJAYA, 29 Muharram 1442H, Khamis – Suruhanjaya Pencegahan Rasuah Malaysia (SPRM) telah mengambil dokumen berkaitan isu pencerobohan tanah kerajaan negeri di Raub, Pahang.

Ketua Pesuruhjaya SPRM Datuk Seri Azam Baki berkata pihaknya telah mengambil dokumen terbabit di Pejabat Daerah Tanah Raub, Pejabat Hutan Daerah Raub dan Pejabat Renjer Raub, Pahang untuk dikaji dan disiasat dengan lebih lanjut.

“Perkara ini perlu kami ambil semua perkara. Kami (SPRM) tak boleh mendengar sebelah pihak sahaja,” katanya kepada Bernama di pejabatnya, di sini.

Dalam perkembangan sama, Azam berkata sehingga Selasa lepas, SPRM telah memanggil 18 individu yang terlibat dalam mengusahakan tanah di Raub itu dan telah dirakam percakapan.

Sebelum ini, Azam dilaporkan mengarahkan SPRM Pahang untuk mendapatkan maklumat lanjut dari Pejabat Daerah dan Tanah Raub serta Pejabat Setiausaha Kerajaan Pahang berhubung pencerobohan tanah kerajaan negeri itu.

Pada 1 Ogos, kerajaan Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di atas tanah kerajaan negeri.

Sementara itu, diminta mengulas mengenai perkembangan terbaru berkaitan kes pembelian hartanah Dudley International House, di Melbourne, Australia oleh Mara Incorporated Sdn Bhd (Mara Inc), Azam berkata kes itu telah selesai disiasat.

“Apa yang boleh saya katakan setakat ini, beberapa individu akan dituduh dalam tempoh terdekat ini,” katanya ringkas.

Pada 2015, sayap pelaburan Mara itu terbabit dengan kontroversi berikutan pendedahan akhbar Australia, The Age, yang mendakwa ia membelanjakan jutaan ringgit untuk membeli sebuah blok pangsapuri lima tingkat, Dudley International House, di Melbourne dengan harga yang lebih tinggi daripada harga pasaran. – Bernama


KPM benar murid, guru pakai baju sukan

KUALA LUMPUR, 12 Syawal 1444H, Rabu – Kementerian Pendidikan (KPM) bersetuju membenarkan murid, guru dan anggota kumpulan pelaksana di semua institusi pendidikan memakai pakaian atau baju sukan yang sopan ketika cuaca panas.

“KPM sentiasa menitikberatkan penjagaan kebajikan, kesihatan dan keselamatan murid, guru dan anggota kumpulan pelaksana semasa menghadapi cuaca panas dan kering berpanjangan yang sedang melanda negara.

“Fenomena ini merupakan keragaman iklim yang berlaku secara tidak tetap,” katanya dalam kenyataan, hari ini.

Jelas KPM, keadaan cuaca panas boleh mencetuskan gelombang haba yang memudaratkan kesihatan.

Justeru, KPM membuat ketetapan untuk memberi kelonggaran tersebut bagi menjamin kebajikan, kesihatan dan keselamatan murid, guru dan anggota kumpulan pelaksana.

“Bagi pelajar yang memakai pakaian seragam sekolah, memakai tali leher juga tidak wajib,” katanya.

Pihak sekolah juga diarah sentiasa memantau keadaan cuaca untuk tindakan segera diambil bagi memastikan kesejahteraan semua yang terbabit.


Ibarat ‘tsunami kecil’

YAN, 10 Muharram 1443H, Khamis – Fenomena kepala air di kawasan air terjun berhampiran Gunung Jerai semalam, umpama ‘tsunami’ kecil ekoran keadaannya yang berombak kuat sehingga mengakibatkan pokok serta jambatan runtuh dengan sekelip mata.

Begitulah yang diceritakan oleh seorang penduduk Salwa Md Isa, 34, apabila melihat keadaan air deras luar biasa di sungai berhampiran rumahnya, semasa kejadian kepala air dari puncak Gunung Jerai ‘mengganas’ sehingga mengakibatkan banjir besar di kawasan sekitarnya.

“Sepanjang saya membesar di kampung ini, ini kali pertama berlaku kejadian seperti ini. Kepala air ini dah biasa berlaku tetapi tidaklah sehingga hingga titi, jalan runtuh, kereta hanyut dan ada yang meninggal, saya rasa sangat takut,” katanya kepada pemberita di Kampung Setol di sini, malam ini.

Salwa berkata, kejadian itu berlaku kira-kira 5 petang semalam dan air mulai surut lebih kurang 7.30 malam tadi, dan bencana itu juga telah menyebabkan bekalan air di rumahnya terputus.

Mohd Nasir Shuib, 41, pula berkata, dia melalui pengalaman mengerikan apabila menemukan mayat seorang lelaki berumur lingkungan 60-an, pada 5.30 petang semalam.

“Saya lihat air sungai berdekatan rumah saya ini mengalir laju, bunyi kuat pelik lain macam, air datang begitu laju hanyut sekali kayu balak semua hingga rumah saya dan jiran ditenggelami air,” katanya.

Mohd Nasir berkata, hujan lebat di puncak Gunung Jerai sejak beberapa hari lepas mungkin telah menyebabkan air terkumpul dan turun secara mengejut, hingga membawa bencana buruk.

“Kejadian ini terburuk berlaku, pekan Yan yang tak pernah tenggelam, hari ni tenggelam… kerja-kerja menyelamat mangsa sedang dilakukan pihak berkaitan,” katanya.

Seorang lagi penduduk Jaafar Man, 62, berkata ketika kejadian, beliau dan keluarga sedang berlindung di dalam bangunan yang lebih tinggi, kerana bimbang paras air naik.

Jaafar yang merupakan pemilik Kem Kenari Nature Park di kawasan Titi Hayun berhampiran Gunung Jerai itu berkata, kawasan kem berkenaan telah ditenggelami air serta pasir sehingga paras pinggang.

“Saya serta tujuh lagi ahli keluarga berada dalam keadaan selamat. Bekalan elektrik, makanan dan minuman semua masih ada dan mencukupi pada masa ini, hanya bekalan air terputus.

“Hujan lebat telah menyebabkan banyak fasiliti di kem termasuk rumah inap, surau, kolam, ruang mesyuarat dan kantin ditenggelami air.

“Banyak juga cermin dan struktur bangunan pecah akibat dilanggar kayu balak yang dihanyutkan,” katanya yang telah mengusahakan kem rekreasi berkenaan selama 21 tahun. – Bernama


Pembatalan tayangan ‘Lightyear’ keputusan pengedar filem: LPF

KUALA LUMPUR, 17 Zulkaedah 1443H, Jumaat –  Pembatalan tayangan filem animasi ‘Lightyear’ di Malaysia adalah keputusan pihak pengedar filem iaitu The Walt Disney Company (Malaysia) Sdn Bhd, menurut Lembaga Penapis Filem (LPF).

LPF dalam kenyataan, hari ini menjelaskan filem tersebut telah diluluskan dengan arahan pengubahan yang sewajarnya, namun pengedar filem tidak bersetuju untuk mematuhi arahan berkenaan.

“LPF telah menonton tapis filem ‘Lightyear’ dan telah memberikan keputusan Lulus Dengan Pengubahan (LDP) berserta klasifikasi P13 pada 30 Mei lepas.

“LPF mengarahkan supaya dibuat pengubahan (potongan) bagi adegan dan disenyapkan (mute) dialog yang didapati mengandungi elemen mempromosi gaya hidup lesbian, gay, biseksual dan transgender (LGBT) yang telah melanggar aspek utama di dalam Garis Panduan Penapisan Filem, Kementerian Dalam Negeri 2010,” katanya.

Berdasarkan kepada peruntukan Akta Penapisan Filem 2002 [Akta 620] dan Garis Panduan Penapisan Filem, Kementerian Dalam Negeri 2010, aspek-aspek yang akan dipertimbangkan oleh LPF sebelum meluluskan kandungan filem atau bahan publisiti filem termasuk keselamatan dan ketenteraman awam, keagamaan, sosiobudaya, dan ketertiban serta ketatasusilaan.

Menurut kenyataan itu, LPF akan terus komited melaksanakan tanggungjawab penapisan filem dan bahan publisiti filem yang ditayangkan atau dipamerkan untuk tontonan masyarakat umum di Malaysia.

LPF juga bertegas tidak akan berkompromi dengan kandungan filem yang mempromosi atau cuba menormalisasi unsur-unsur LGBT yang bertentangan dengan dasar negara yang tidak mengiktiraf gaya hidup LGBT.

Sebelum ini, filem Lightyear menjadi perbualan di media sosial susulan tidak akan ditayangkan di 14 negara Timur Tengah dan Asia termasuk Malaysia kerana mengandungi babak berunsur budaya songsang LGBT.

Filem itu yang sepatutnya membuka tirai di pawagam hari ini, merupakan prekuel kepada francais Toy Story yang diiktiraf oleh Pixar dan ia berkisar mengenai seorang renjer angkasa legenda. – Bernama


Sah Duta Besar Malaysia ke UAE, Konsul Jeneral di Dubai dipanggil pulang

PUTRAJAYA, 9 Ramadan 1443H, Isnin – Duta Besar Malaysia ke Emiriah Arab Bersatu (UAE) dan Konsul Jeneral Malaysia di Dubai telah dipanggil pulang ke Kementerian Luar Negeri (Wisma Putra) kerana gagal menyelaras urusan pentadbiran dan logistik semasa lawatan Perdana Menteri, Datuk Seri Ismail Sabri Yaakob ke UAE, akhir bulan lepas.

Menurut kenyataan Wisma Putra pada Isnin,  kegagalan itu menyebabkan Perdana Menteri terpaksa menunggu lama di ruang ketibaan biasa bagi urusan pelepasan pasport oleh Imigresen Dubai.

Selain itu, liputan dan kawalan keselamatan serta pergerakan motoked yang sepatutnya disediakan untuk Perdana Menteri seperti amalan  Prosedur Operasi Tetap (SOP) biasa juga tidak ada.

Kedua-dua pegawai itu juga gagal memaklumkan kepada KLN di Putrajaya tentang penganjuran World Government Summit (WGS) dalam Kawasan Ekspo Dubai, dan sekiranya Wisma Putra dimaklumkan awal pastinya usaha akan dibuat supaya Perdana Menteri menyampaikan ucapan di program itu.

Pimpinan tertinggi Wisma Putra hanya mengetahui tentang WGS pada pagi 30 Mac melalui sumber lain, kata kenyataan itu lagi.

Bagaimanapun, Ismail Sabri menghadiri Majlis Penutup WGS pada hari yang sama apabila menerima undangan ke majlis itu selepas mengadakan pertemuan dengan Menteri Negara bagi Kerjasama Antarabangsa UAE Reem Ebrahim Al Hashimy.

Wisma Putra dalam kenyataan itu berkata, kecelaruan itu tidak akan berlaku sekiranya penyelarasan dibuat lebih awal, lagipun Kerajaan UAE telah menyediakan semua kemudahan kepada Ismail Sabri sebagai Ketua Kerajaan sehingga ke akhir lawatan.

“Tindakan memanggil balik kedua-dua pegawai itu bukan sesuatu yang luar biasa dan dibuat melalui perundingan dengan pihak-pihak yang berkenaan, termasuk Jabatan Perkhidmatan Awam (JPA).

“Ia diambil bagi menjaga kepentingan hubungan bilateral di antara Malaysia dan negara-negara berkenaan, di samping bagi memastikan kompetensi dan kepentingan perkhidmatan awam,” kata kenyataan itu.

Walaupun apa pun, lawatan itu tetap berjaya mencapai objektif-objektif yang disasarkan, kata kenyataan itu lagi.

Semasa pulang, Kerajaan UAE mengatur barisan kehormat statik di Lapangan Terbang Antarabangsa Al Maktoum bagi Perdana Menteri dengan negara itu diwakili oleh Menteri Negara bagi Kecerdasan Buatan (AI) dan Ekonomi Digital UAE, Omar bin Sultan Al Olama.

Semasa di lapangan terbang itu, Omar menyampaikan undangan Kerajaan UAE kepada Ismail Sabri untuk menyampaikan Ucap Utama di WGS akan datang (2023), dengan Perdana Menteri telah menyatakan persetujuannya menerima undangan itu.

Perdana Menteri telah mengadakan lawatan ke UAE dari 29-31 Mac lepas, sempena Ekspo 2020 Dubai dengan beliau menghadiri Majlis Penutup Pavilion Malaysia dan Majlis Apresiasi bagi Pegawai dan Staf Pavilion Malaysia di Ekspo berkenaan.

Ismail Sabri juga juga menghadiri Majlis Pemeteraian beberapa Memorandum Persefahaman antara syarikat-syarikat Malaysia dan syarikat-syarikat antarabangsa sempena Ekspo 2020 Dubai.

Semasa lawatan itu Perdana Menteri juga telah mengadakan perjumpaan dengan Naib Presiden dan Perdana Menteri UAE yang juga Pemerintah Dubai, Sheikh Mohammed bin Rashid Al Maktoum.

Sementara itu, kenyataan sama menyebut Wisma Putra juga kesal dengan laporan portal berita Free Malaysia Today berhubung dua diplomat itu dipanggil balik yang disiarkannya pada Ahad.

Menurut kenyataan itu lagi, berdasarkan kandungan laporan itu, jelas sekali sumber-sumber yang dirujuk atau dipetik bukannya datang daripada pegawai atau pihak yang terlibat secara langsung dalam mengendalikan urusan lawatan itu. – Bernama


43 negara kritik China tindas etnik Uyghur

GENEVA, 15 Rabiulawal 1443H, Jumaat – Lebih 40 buah negara terutamanya Barat mengkritik China di Pertubuhan Bangsa-Bangsa Bersatu (PBB) susulan penyeksaan dan penindasan terhadap kaum Uyghur – yang kebanyakannya beragama Islam – dan etnik minoriti di Xinjiang.

Sebanyak 43 negara menandatangani kenyataan itu yang mengkritik China pada Khamis lalu menyatakan keprihatinan khusus terhadap ‘laporan boleh dipercayai’ mengenai kewujudan ‘kem pendidikan semula’ di Xinjiang.

Dakwaan penyalahgunaan itu termasuk ‘laporan yang mendokumentasikan penyeksaan atau perlakuan atau hukuman yang kejam, tidak berperikemanusiaan dan menjatuhkan maruah, pensterilan paksa, kekerasan berdasarkan seksual dan gender, serta pemisahan anak secara paksa.’

Kenyataan itu dibaca oleh Duta Perancis ke PBB, Nicolas De Riviere dalam persidangan Majlis Hak Asasi Manusia PBB.

Biarpun begitu, Beijing menafikan semua dakwaan tersebut dan menggambarkan kem itu sebagai kemudahan latihan vokasional untuk memerangi ekstremisme agama.

Duta China ke PBB, Zhang Jun membalas kenyataan yang sebahagiannya dibaca kepada jawatankuasa hak, semalam.

“Kepada AS dan beberapa negara lain: Percubaan terdesak anda untuk menyembunyikan rekod hak asasi manusia sendiri yang mengerikan tidak akan berjaya.

“Tidak kira berapa kali diulang, penipuan masih penipuan.

“Anda menggunakan hak asasi manusia sebagai dalih politik untuk memprovok konfrontasi,” katanya. – Agensi


Belanjawan 2021: Kerajaan masih berkira-kira untuk rakyat

BANGI, 25 Rabiulawal 1442H, Rabu – Secara keseluruhan, Belanjawan 2021 kelihatan komprehensif kerana menyentuh semua sektor kritikal termasuk memfokuskan golongan B40 serta perusahaan kecil dan sederhana (PKS) yang terjejas teruk akibat pandemik COVID-19.

Sungguhpun begitu, belanjawan terbesar membabitkan RM322.5 bilion yang dibentangkan Menteri Kewangan, Tengku Datuk Seri Zafrul Tengku Abdul Aziz pada 6 November lepas, tiada ‘wow factor’ – istimewa – yang boleh dibanggakan.

Ini kerana, jika dilihat kadar bantuan kepada kumpulan isi rumah dan individu bujang, kerajaan masih lagi berkira-kira untuk berbelanja lebih rakyat.

Peruntukan untuk Bantuan Prihatin Rakyat (BPR) tidak jauh beza dengan Bantuan Rakyat 1Malaysia (BR1M) dan Bantuan Sara Hidup (BSH) dari sudut jumlah per keluarga walaupun jumlah kumulatif meningkat RM1.5 billion dari tahun lepas.

Pengeluaran Akaun 1 Kumpulan Wang Simpanan Pekerja (KWSP) pula hanya terhad kepada RM500 untuk 12 bulan sedangkan ia adalah wang simpanan pencarum sendiri dan bukannya bantuan bersasar kerajaan.

Selain itu, Program Subsidi Upah bersasar terhad kepada RM600 setiap pekerja berkurang berbanding RM1,200 ketika Prihatin PKS Plus, sedangkan program berkenaan penting kerana dianggarkan 850,000 orang akan kehilangan pekerja dan akan terus meningkat jika bantuan kerajaan tidak mencukupi.

Dalam tempoh yang sukar ini, pemerhati politik, Ustaz Ibrahim Hassan al-Hafiz berkata, kerajaan perlu bersifat pemurah dengan memberikan lebih banyak wang secara terus kepada golongan yang susah dan terkesan dengan COVID-19.

Tujuannya supaya mereka dapat berbelanja dan seterusnya merangsang ekonomi, jelas beliau.

“Ini juga boleh dilihat apabila kerajaan cuba untuk mengurangkan kadar defisit daripada 6 peratus kepada 5.4 peratus menggambarkan seolah-olah kerajaan amat berhati-hati dalam perbelanjaan.

“Kemungkinan teori ekonomi berkenaan defisit adalah tidak relevan dalam mendepani situasi yang luar biasa ini,” katanya ketika dihubungi Ismaweb.net hari ini.

Bagaimanapun katanya, inisiatif bagi sektor pertanian serta pendigitalan dalam belanjawan bertemakan ‘Teguh Kita, Menang Bersama’ wajar dipuji.

“Namun ada beberapa inisiatif yang harus dipuji seperti memperkukuhkan sektor pertanian dan pendigitalan yang amat perlu dalam menghadapi situasi COVID-19,” katanya.


Kes disyaki Omicron dikesan di Switzerland

ZURICH, 24 Rabiulakhir 1443H, Isnin – Kes pertama kemungkinan varian Omicron COVID-19 dikesan di Switzerland.

Menerusi kenyataan di Twitter, Jabatan Kesihatan Awam Persekutuan berkata, ia membabitkan seorang individu yang pulang ke Switzerland dari Afrika Selatan kira-kira seminggu yang lalu.

Ujian akan menjelaskan keadaan dalam beberapa hari akan datang, katanya.

Switzerland telah mengarahkan pelancong dari 19 negara menunjukkan keputusan negatif apabila menaiki pesawat ke negara itu.

Bahkan mereka mesti menjalani kuarantin selama 10 hari ketika ketibaan.

Senarai itu termasuk Australia, Denmark, Britain, Republik Czech, Afrika Selatan dan negara haram Israel.

Pengundi Switzerland pada hari Ahad menyokong pelan tindak balas pandemik kerajaan dengan majoriti yang lebih besar daripada jangkaan dalam referendum.

Ia sekali gus membuka jalan bagi penerusan langkah luar biasa untuk membendung peningkatan kes COVID-19. – Agensi


Tambah kakitangan dulu, baru lanjut operasi klinik kesihatan

Oleh Ainul Illia Meor Suzurudin

BANGI, 19 Rejab 1444H, Jumaat – Rancangan Kementerian Kesihatan (KKM) melanjutkan tempoh operasi klinik kesihatan dilihat mendapat reaksi kurang memberangsangkan daripada orang ramai, meskipun usaha itu sebagai solusi kepada kesesakan hospital.

Sebelum ini, Menteri Kesihatan, Dr Zaliha Mustafa memaklumkan KKM sedang mengenal pasti klinik kesihatan di seluruh negara, untuk diarahkan beroperasi secara lebih masa dalam usaha mengelak kesesakan hospital.

Beliau berkata, langkah itu boleh mengalihkan pelanggan atau pesakit yang dikategorikan sebagai kes bukan kritikal untuk dirawat di klinik-klinik berkenaan dan bukan lagi di Jabatan Kecemasan Hospital (ED).

Bagaimanapun, cadangan itu ternyata tidak disambut baik ramai pihak, khususnya pekerja kesihatan memandangkan sektor berkenaan masih berdepan masalah kekurangan kakitangan.

Berikutan itu, rata-rata pengguna Facebook menyarankan KKM meneliti kembali cadangan berkenaan dan mempertimbangkan solusi lain supaya selari dengan isu yang sedang dihadapi kakitangan kesihatan.

Menurut pemilik akaun Facebook, Muhamad Syamil, cadangan melanjutkan tempoh operasi klinik kesihatan kerajaan perlu selari dengan penambahan jumlah kakitangan KKM.

“Nak buat extended hours perlulah selari dengan penambahan staf. Bukan gunakan staf sedia ada,” katanya.

Sariah Danial pula berkata, syor ini bukan sesuatu yang baharu dan pernah diutarakan kerajaan sebelum ini, namun masih belum mampu dilaksanakan sehingga kini kerana masalah kekurangan kakitangan.

“Benda ini dah dicadangkan dari kerajaan dulu lagi, kononnya tunggu masa yang sesuai untuk dilaksanakan. Walaupun sekadar cadangan, pelaksanaan masih belum wajar dilaksanakan sebab masalah  utamanya adalah man power,” katanya.

Pemilik akaun Abdul Azraie Abdul Aziz berkata, KKM sewajarnya perlu mengambil tahu masalah kakitangan, sebelum mewujudkan cadangan berkenaan.

“Masalah tak selesai macam mana nak wujudkan idea. Cari jalan untuk cepatkan proses pesakit menunggu. Bukan ‘extend’ masa.

“Bila audit semua nak buat yang terbaik. Tapi kalau bukan audit hancur. Cuba turun jadi pesakit tanpa escort polis atau wartawan. Duduk dekat bangku menunggu. Baru la tahu masalah,” katanya.

Senada dengan pandangan itu, Asyilah West meminta KKM peka dengan situasi semasa membabitkan keadaan persekitaran kakitangan termasuk kesihatan mental.

“Peka dengan staf yang semakin banyak meletak jawatan. Peka dengan ‘toxic environment’ di tempat kerja. Start from those on the ground.

“Jangan tanya yang di pihak atasan. Yang nak disampaikan selalunya tak tersampai. Kerana hanya yang baik-baik disampaikan ke pihak atasan,” katanya.

Ketika ini, inisiatif pengoperasian ‘Klinik Extended Hour’ dilaksanakan di beberapa Klinik Kesihatan. Setakat ini, operasi Klinik Extended Hour tertumpu pada empat lokasi iaitu Kuala Lumpur, Putrajaya, Selangor dan Johor.

Pada Januari lalu, Menteri Kesihatan, Dr Zaliha Mustafa mengumumkan terdapat 4,914 kekosongan jawatan tetap akan ditawarkan tahun ini.

Menerusi iklan perjawatan KKM yang ditawarkan hingga 21 Januari lalu, kekosongan itu membabitkan 4,263 jawatan bagi pegawai perubatan, 355 bagi pegawai pergigian dan 316 bagi pegawai farmasi.


Sultan Selangor titah umat Islam buang sifat negatif di media sosial

SHAH ALAM, 30 Zulhijjah 1442H, Isnin – Sultan Selangor, Sultan Sharafuddin Idris Shah bertitah agar umat Islam membuang sifat negatif dalam diri, termasuklah hasad dengki dan fitnah-memfitnah khususnya di media sosial yang boleh meruntuhkan perpaduan sesama ummah dan memberi kesan yang buruk khususnya kepada generasi akan datang.

Menerusi kenyataan di laman Facebook rasmi Selangor Royal Office hari ini, baginda mengambil kesempatan menasihati umat Islam agar mencontohi sifat-sifat terpuji junjungan besar Nabi Muhammad ﷺ dengan membuang segala sifat-sifat negatif yang ada pada diri.

“Jauhilah perkara yang boleh membawa kepada kemungkaran serta sifat-sifat tercela seperti berdusta, khianat, menyembunyikan kebenaran dan menyebarkan berita palsu yang merupakan sifat-sifat orang munafik,” titah baginda menerusi hantaran tersebut.

Sultan Sharafuddin dan Tengku Permaisuri Selangor, Tengku Permaisuri Norashikin turut berkenan menzahirkan ucapan Selamat Menyambut Maal Hijrah 1443 Hijrah.

Baginda menyeru umat Islam khususnya di Selangor untuk memperbaharui azam serta tekad dengan mengubah cara berfikir serta melakukan sesuatu tindakan, ke arah mencapai matlamat kecemerlangan dalam kehidupan.

“Beta berharap sambutan Maal Hijrah kali ini dihayati dan dirai dengan penuh kesedaran serta kefahaman akan pentingnya penghayatan nilai-nilai murni di dalam Islam diterjemah kepada setiap aspek kehidupan.

“Marilah kita sama-sama berdoa ke hadrat Allah semoga seluruh umat Islam di negara kita sentiasa dilimpahi rahmat, dijauhkan daripada wabak penyakit dan kekal hidup dalam suasana aman, makmur dan sejahtera,” titah baginda. – Bernama


313 rakyat Palestin dibunuh kejam pengganas Israel tahun 2021

RAMALLAH, 2 Jamadilakhir 1443H, Rabu – Pasukan penjajah Israel membunuh 313 rakyat Palestin di Tebing Barat dan Semenanjung Gaza, termasuk 71 kanak-kanak sepanjang tahun 2021.

Menurut laporan kumpulan hak asasi Israel, B’Tselem, 236 rakyat Palestin yang dibunuh di Semenanjung Gaza kebanyakannya ketika serangan rejim antara 11 dan 21 Mei 2021, selain 77 lagi di Tebing Barat termasuk di Baitulmaqdis Timur.

Laporan itu mendakwa, tiga lagi rakyat Palestin dibunuh sama ada angkara pendatang haram bersenjata atau tentera yang mengiringi puak penjajah.

Katanya, seorang lagi warga Palestin bawah umur turut ditembak mati oleh orang awam Israel dan pegawai polis sempadan serta dua yang lain menjadi mangsa kepada penjajah bersenjata.

Human Right Watch yang memetik laporan Pertubuhan Bangsa-Bangsa Bersatu (PBB) menyatakan bahawa ketika pertempuran Mei, serangan tentera pengganas Israel membunuh 260 rakyat Palestin, termasuk 66 daripadanya adalah kanak-kanak.

Di Tebing Barat, B’Tselem mendakwa bahawa 32 rakyat Palestin dibunuh oleh pasukan keselamatan Israel, termasuk sembilan kanak-kanak ketika demontrasi penduduk.

“Antara mereka adalah Islam Dar Nasser, 16, dan Muhammad Tamimi, 17, yang ditembak tentera Israel dari belakang,” kata laporan.

B’Tselem mendakwa bahawa 14 Mei 2021 sebagai ‘hari maut’ di Tebing Barat sejak 2002, apabila 13 rakyat Palestin terbunuh oleh pendatang haram bersenjata serta askar Israel yang mengiringi mereka.

Kumpulan hak asasi Israel itu mendakwa, bahawa pihaknya menyiasat 336 insiden keganasan penjajah pada 2021, berbanding 251 pada tahun sebelumnya.

“Insiden ini menjelaskan bahawa keganasan penjajah bukanlah inisiatif peribadi tetapi satu lagi alat yang kurang formal, yang digunakan oleh rejim apartheid Israel untuk mengambil alih lebih banyak tanah Palestin.

“Dasar tembakan rambang Israel yang menyebabkan kematian, menyalahi undang-undang sehingga mengakibatkan ratusan rakyat Palestin meninggal dunia tahun lalu.

“Manakala, kira-kira 70 peratus terbunuh di Semenanjung Gaza apabila dasar jenayah mengebom kawasan padat penduduk dilaksanakan Israel,” katab B’Tselem.-  Agensi


PEMBELA gerak Tabung Dana Perjuangan Pertahan Akidah dan Agama Islam

SEJAK akhir-akhir ini, banyak kes-kes mahkamah yang melibatkan pencabaran enakmen undang-undang Islam, fatwa dan kedudukan Islam dari pelbagai aspek.

Dan pastinya akan ada lagi banyak pada masa hadapan kerana kita tahu ini adalah ‘strategic litigation’ yang dibuat oleh pihak tertentu. Malah, memang sudah ada buku manualnya (nanti saya kongsikan).

Pastinya bagi melawan ‘strategic litigation’ ini tidak cukup hanya berlawan di mahkamah, tetapi pelbagai langkah strategik perlu dari pelbagai aspek perlu digerakkan.

Setelah berbincang dengan rakan-rakan dari pelbagai NGO dan peguam, kita berpendapat sudah tiba masanya untuk kita gerakkan tabung bagi misi ini sesama kita.

Namun, ramai juga orang awam mencadangkan perkara yang sama, maka kita buka peluang ini kepada umum.

Sumbangan boleh dibuat melalui:

Bank : Maybank Islamic
Nombor akaun : 5622 0967 6286
(Yayasan PEMBELA Muslim)

InsyaAllah, mudah-mudahan dana ini sedikit sebanyak dapat memberikan kita kekuatan untuk menghadapi arus ini.

Aminuddin Yahaya
Pengerusi PEMBELA
24 Februari 2022


Pengeluaran KWSP sebanyak RM10,000 dikreditkan lebih awal: Tengku Zafrul

BANGI, 15 Ramadan 1443H, Ahad – Pengeluaran Kumpulan Wang Simpanan Pekerja (KWSP) sebanyak RM10,000 akan diawalkan kepada 18 April, 2022 daripada 20 April yang diumumkan sebelum ini, kata Menteri Kewangan, Tengku Datuk Seri Zafrul Abdul Aziz.

Beliau berkata, pengeluaran tersebut akan mula dikreditkan secara berperingkat mulai Isnin, 18 April.

“Ramai yang menghantar mesej dan memberi komen dalam akaun media sosial saya dan berkata: “YB (Yang Berhormat)… pengeluaran KWSP boleh dipercepatkan tak?”.

“Saya mendengar suara anda. Oleh itu, selepas berbincang dengan KWSP, justeru itu sukacita dimaklumkan bahawa pengeluaran khas KWSP akan dikreditkan secara berperingkat mulai 18 April, 2022 dan bukannya 20 April, 2022 seperti yang diumumkan sebelum ini,” katanya katanya menerusi laman Facebook, beliau hari ini.

Permohonan pengeluaran khas tersebut mula dibuka pada 1 April lepas manakala tarikh akhir permohonan adalah pada 30 April, 2022.

Tengku Zafrul berharap pengeluaran tersebut akan menceriakan lagi sambutan Aidilfitri #KeluargaMalaysia.

Beliau juga turut berkata wang tersebut dapat membantu mengurangkan beban yang di tanggung rakyat Malaysia.

Kerajaan baru-baru ini telah membenarkan ahli KWSP di bawah usia 55 membuat pengeluaran dana persaraan mereka sebanyak RM10,000 buat kali terakhir.

Perdana Menteri, Datuk Seri Ismail Sabri Yaakob pada 16 Mac lepas dalam satu sidang media khas berkata, keputusan itu dibuat berdasarkan hasil kajian dan penelitian secara menyeluruh dalam kalangan rakyat yang masih terkesan dari segi ekonomi, kehilangan pendapatan dan sedang membina semula kehidupan.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik COVID-19 melanda negara dua tahun lepas.

Tiga program pengeluaran khas KWSP itu merupakan pengeluaran pra-persaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik COVID-19 semasa Perintah Kawalan Pergerakan (PKP).


Pengecualian cukai jualan kereta, HOC mungkin dilanjut dalam Bajet 2022

BANGI, 14 Rabiulawal 1443H, Khamis –  Pengecualian cukai jualan kenderaan dan Kempen Pemilikan Rumah (HOC) mungkin dilanjutkan sehingga tahun depan dalam Bajet 2022.

Ketua Ahli Ekonomi Kumpulan dan Ketua Penyelidik Pasaran RHB Investment Bank Bhd, Dr Sailesh K Jha berkata, pengumuman utama secara sektoral itu bersama langkah lain dijangka memacu sektor automotif dan hartanah sepanjang tahun depan.

“Bajet 2022 dijangka melanjutkan pengecualian cukai jualan kenderaan, memandangkan jualan mengecewakan pada tahun ini walaupun terdapat pengecualian cukai terbabit berikutan beberapa sekatan pergerakan serta penutupan bilik pameran dan kilang pengeluaran.

“Begitu juga dengan HOC, di mana lebihan hartanah untuk komponen bertingkat masih menjadi masalah dan kami percaya ia memerlukan pendekatan berterusan jangka panjang.

“Inisiatif untuk pemilikan hartanah oleh kumpulan B40 dan golongan muda berkemungkinan diteruskan untuk mempromosikan pemilikan kediaman bagi kumpulan berpendapatan rendah,” katanya dalam satu nota penyelidikan, seperti dipetik portal tempatan, hari ini.

Pengecualian 100 peratus cukai jualan bagi kenderaan penumpang pemasangan tempatan (CKD) dan 50 peratus kenderaan import sepenuhnya (CBU), serta HOC akan berakhir 31 Disember ini.

Sementara itu, Ketua Penyelidik TA Securities Holdings Bhd, Kaladher Govindan berkata, sektor hartanah dijangka menerima lanjutan daripada langkah pertumbuhan yang diumumkan sebelum ini seperti pengecualian cukai keuntungan harta tanah (RPGT), HOC dan sewa untuk dimiliki (RTO).

“Sektor automotif juga mungkin mendapat lanjutan pengecualian cukai jualan selama enam bulan lagi dalam Bajet 2022, selain sektor ini akan mendapat manfaat daripada insentif untuk mempromosikan pembangunan ekosistem kenderaan elektrik (EV) serta insentif langsung kepada pengguna,” katanya.


Ibadah korban dibenarkan di Perlis dengan pematuhan SOP

KANGAR, 8 Zulkaedah 1442H, Sabtu – Perlis membenarkan ibadah korban sempena Aidiladha dengan pematuhan ketat prosedur operasi standard (SOP) yang ditetapkan dan hanya boleh dilakukan di pusat sembelihan.

Raja Muda Perlis Tuanku Syed Faizuddin Putra Jamalullail bertitah semua masjid hanya dibenarkan untuk mengelola ibadah korban manakala pelaksanaan oleh agensi kerajaan dan badan bukan kerajaan (NGO) adalah tertakluk kepada keadaan penularan dan perkembangan wabak semasa.

“Pelaksanaan ibadah korban (penyembelihan haiwan korban) hanya boleh dilakukan di rumah sembelihan milik kerajaan dan swasta serta premis persendirian yang mendapat kelulusan Jabatan Perkhidmatan Veterinar (JPV) Negeri Perlis dan Jabatan Agama Islam Perlis (JAIPs),” titah baginda menerusi satu kenyataan yang dikeluarkan oleh Majlis Agama Islam dan Adat Istiadat Melayu Perlis (MAIPs) hari ini.

Tuanku Syed Faizuddin yang juga Yang Dipertua MAIPs bertitah mereka yang ingin mengelola ibadah korban hendaklah mengemukakan borang permohonan ibadah korban tahun 1442H/2021M negeri Perlis kepada Bahagian Dakwah dan Takmir JAIPs selewat-lewatnya tujuh hari daripada tarikh 10 Zulhijjah 1442H (20 Julai).

Titah baginda, pihak yang mengelola dan menghadiri pelaksanaan ibadah korban perlu mendapatkan suntikan vaksin COVID-19 sebagai langkah pencegahan dan aktiviti jamuan kenduri tidak dibenarkan.

“Sebagai langkah persediaan untuk solat Aidiladha di tanah lapang, pengurusan masjid adalah diminta untuk melaksanakan persiapan awal dan mengambil langkah-langkah proaktif,” titah baginda.

Dalam perkembangan lain, Tuanku Syed Faizuddin bertitah MAIPs sedang mempertimbangkan kebenaran kepada mereka yang melengkapkan dua dos suntikan vaksin COVID-19 untuk menyertai solat fardu berjemaah, solat Jumaat dan aktiviti-aktiviti lain di masjid. – Bernama


Inti pati RMK12 diperhalusi Ahli Parlimen sepanjang minggu ke-3 Dewan Rakyat

KUALA LUMPUR, 24 Safar 1443H, Jumaat – Inti pati rancangan pembangunan negara untuk tempoh lima tahun menjadi fokus sepanjang minggu ketiga persidangan Dewan Rakyat selepas Rancangan Malaysia ke-12 (RMK12) dibentang Perdana Menteri Datuk Seri Ismail Sabri Yaakob, Isnin lepas.

Pembentangan Rancangan Malaysia bagi tempoh 2021 sehingga 2025 yang ditangguh beberapa kali sebelum ini, dibahas Ahli-ahli Parlimen sepanjang tiga hari persidangan berlangsung.

Ketika sesi perbahasan bermula Selasa itu, Ahli Parlimen kedua-dua blok kerajaan dan pembangkang antara lain bersetuju bahawa RMK12 perlu memberi tumpuan kepada usaha meningkatkan kualiti hidup rakyat pasca pandemik COVID-19.

Antaranya, Shaharizukirnain Abd Kadir (PAS-Setiu) yang mahu kerajaan mengambil berat impak pandemik sehingga menyebabkan ramai isi rumah kategori M40 telah tergelincir ke kategori B40, manakala Wong Hon Wai (PH-Bukit Bendera) mahu isu persaraan rakyat diberi perhatian dengan memastikan caruman masa depan mereka mencukupi.

Kesepakatan antara Ahli-ahli Parlimen kedua-dua blok turut diperlihatkan dalam isu pendidikan dengan antaranya Lukanisman Awang Sauni (GPS-Sibuti) menarik perhatian dewan mengenai keselamatan sekolah yang terletak di sepanjang tebing sungai dan keperluan memindahnya ke tempat lebih selamat.

Datuk Mohd Nizar Zakaria (BN-Parit) pula berharap setiap sekolah dapat dilengkapi liputan Internet, manakala Tony Pua (PH-Damansara) mencadangkan supaya tumpuan diberikan kerajaan kepada usaha melahirkan bakat muda berkualiti berbanding hanya mementingkan statistik keputusan peperiksaan.

Sepanjang tiga minggu persidangan pertama di bawah kerajaan pimpinan Ismail Sabri itu juga, rata-rata perbahasan berjalan lancar dan teratur dengan blok pembangkang dan kerajaan sepakat dan menyokong antara satu sama lain dalam perkara-perkara berkaitan kesejahteraan dan usaha membantu rakyat mengharungi kehidupan pasca COVID-19.

Selama tiga hari perbahasan RMK-12 oleh 71 Ahli Parlimen blok kerajaan dan pembangkang itu, tidak menyaksikan isu-isu politik dibangkitkan sehingga boleh menimbulkan kekecohan dewan sebaliknya, perbahasan dan soalan banyak berkisar tentang masalah yang dihadapi rakyat berikutan pandemik COVID-19.

Selain itu, antara yang menarik minggu ini ialah cadangan disuarakan Datuk Seri Azalina Othman Said (BN-Pengerang) supaya kerajaan segera mewujudkan mahkamah sesyen khas di seluruh negara khusus untuk membicarakan kes berkaitan kesalahan jenayah seksual membabitkan mangsa kanak-kanak.

Sistem Cukai Barang dan Perkhidmatan (GST) turut mencuri tumpuan apabila Ahli Parlimen Pekan Datuk Seri Najib Tun Abdul Razak mencadangkan supaya ia dilaksanakan semula dengan alasan ia mampu menyasarkan ‘ekonomi gelap’ bersaiz RM300 bilion setahun yang sebelum ini terlepas daripada membayar sebarang cukai.

Sementara itu, Ahli Parlimen Pagoh Tan Sri Muhyiddin Yassin mengutarakan pendapat supaya projek Kereta Api Berkelajuan Tinggi (HSR) disambung dengan HSR dari Bangkok, Thailand dan menyifatkan impak projek seperti itu mampu memberi kesan berganda dari segi peluang pekerjaan dan pewujudan bandar-bandar baharu.

Berlainan pendapat dengannya, Ketua Pembangkang Datuk Seri Anwar Ibrahim sebaliknya mahu kerajaan menangguhkan pelaksanaan projek-projek mega dalam RMK12, dan menggunakan dana pembangunan itu untuk membantu rakyat khusus golongan miskin di bandar, luar bandar dan pedalaman.

Dewan Rakyat turut dimaklumkan usaha kerajaan menambah bilangan guru mata pelajaran Pendidikan Islam seluruh negara, selain sebanyak 186 projek naik taraf dan pembangunan semula sekolah daif di Sarawak diluluskan sejak 2019 hingga 2021 dengan kos RM1.579 bilion.

Ahli-ahli Parlimen turut dimaklumkan mengenai beberapa projek menaik taraf liputan 4G di Sarawak dengan fokus diberikan kepada kawasan Julau dan komitmen kerajaan meneruskan bantuan tunai bersasar sebagai tanggungjawab kerajaan membantu mereka yang memerlukan.

Persidangan Dewan Rakyat minggu ini turut menerima Laporan Ketua Audit Negara 2019 Siri 2, yang menyaksikan Jawatankuasa Kira-kira Wang Negara (PAC) Parlimen akan menjalankan prosiding terhadap 25 isu bersifat punitif yang dilaporkan di dalam dokumen berkenaan. – Bernama


Tiada keperluan Menteri Mentor diwujudkan

Oleh Athirah Huda Zalhe

BANGI, 11 Muharram 1443H, Jumaat – Tiada keperluan untuk posisi Menteri Mentor diwujudkan, sekiranya kerajaan baharu yang mungkin bakal dipimpin oleh Datuk Seri Ismail Sabri Yaakob terbentuk.

Penganalisis politik, Prof Dr Nik Ahmad Kamal Nik Mahmood berkata, Kabinet baharu yang dibentuk itu berkemungkinan dianggotai oleh pemimpin yang bersama dalam kerajaan Perikatan Nasional (PN) sebelum ini.

Beliau berkata, jika merujuk pada jumlah 70 Jemaah Menteri terdahulu dan bilangan itu kekal dalam kerajaan baharu, maka tidak mustahil kewujudan Menteri Mentor akan menambahkan lagi saiz Kabinet.

“Isunya adalah, apakah jawatan Menteri Mentor ini termasuk dalam Kabinet atau tidak? Itu yang kita mahu pastikan.

“Jika tengok amalan di Singapura, Menteri Mentor Lim Kuan Yew memang berperanan seolah-olah sebahagian daripada kerajaan,” katanya kepada Ismaweb.net, hari ini.

Sebelum ini, wujud desas-desus dalam kalangan ahli politik bahawa Muhyiddin mungkin menjadi menteri pembimbing jika Ismail Sabri dilantik sebagai Perdana Menteri.

Jawatan itu dikatakan akan diwujudkan untuk mencapai jalan tengah antara calon Perdana Menteri dengan Parti Pribumi Bersatu Malaysia (Bersatu) bagi mengukuhkan sokongan.

Dr Nik Ahmad Kamal berkata, jawatan Menteri Mentor itu mungkin penting bagi pandangan PN, sebagai mengenang jasa Tan Sri Muhyiddin Yassin yang memulakan PN dan membawa gabungan itu ke tahap sekarang.

“Ini satu cara untuk mendapatkan khidmat beliau yang penuh pengalaman, cuma ramai berpandangan bahawa keperluan untuk ramai jemaah menteri itu.

“Kenapa perlu tambah lagi menteri mentor sedangkan Muhyiddin boleh dirujuk pada bila-bila masa kerana beliau Presiden Bersatu dan dianggap senior dalam pentadbiran, maka kenapa perlu ada jawatan formal untuk beliau?

“Namun, itu terserah kepada PM baharu nanti, apa yang difikirkan terbaik untuk Kabinet dan kerajaannya nanti,” katanya.


Perpecahan punca orang Melayu terpaksa berdagang dalam politik sendiri

BANGI, 17 Muharam 1444H, Isnin – Perpecahan parti politik adalah punca utama orang Melayu tidak dapat menjadi teras dalam kepimpinan negara sekali gus memaksa mereka berdagang dalam politik sendiri.

Pandangan berkenaan disuarakan veteran politik, Tan Sri Syed Hamid Albar yang melihat penyatuan politik mampu menyelamatkan keadaan sekiranya orang Melayu mahu menjadi teras dalam kepimpinan negara.

“Orang Melayu semua suka parti, sama ada parti untuk suka-suka atau parti politik, kalau mahu jadi mantap (parti politik) tidak boleh ada perpecahan.

”Jadi orang Melayu kena tentukan, kalau mahu jadi teras pada pimpinan, mereka perlu mewujudkan penyatuan.

“Kalau tidak ada perkara ini, orang Melayu kena berdagang politik dan berdagang ini tidak bagus,” katanya seperti dipetik akhbar tempatan, hari ini.

Katanya, semua itu terbukti selepas Pilihan Raya Umum ke-14 (PRU14), parti-parti Melayu berpecah kepada beberapa antaranya Parti Pribumi Bersatu Malaysia (Bersatu) dan Parti Pejuang Tanah Air (Pejuang).

Atas dasar itu, Syed Hamid menjelaskan, transformasi perlu dilakukan termasuk dari segi calon dengan menampilkan orang muda pada Pilihan Raya Umum ke-15 (PRU15).

”Perlu ada calon PRU15 terdiri daripada orang muda, ‘segar’ dan ada idea untuk menyumbang kepada pembangunan negara.

“Orang lama ini boleh ada untuk beri nasihat dan panduan tetapi bukan lagi memainkan peranan utama,” katanya.

Tegas bekas Menteri Luar itu, kombinasi orang lama dan muka baharu di dalam PRU15 diyakini dapat mewujudkan sinergi hebat dalam setiap parti.

Malah, beliau berpandangan, semua pihak perlu sedar orang muda perlu diberi ruang dan peluang kerana ini masa mereka.

”Biarlah 80 peratus calon terdiri daripada orang muda yang tidak pernah bertanding dalam pilihan raya, lebih baik lagi yang tidak ada rekod.

“Kita mesti kena sedar ini adalah zaman orang muda, bila lagi kita nak beri peluang pada mereka,” tegas beliau.